title: Σύσταση της Ευρωπαϊκής Κεντρικής Τράπεζας, της 19ης Δεκεμβρίου 2017, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Κεντρικής Τράπεζας της Κύπρου (ΕΚΤ/2017/43)

text:
               5.1.2018

               EL

               Επίσημη Εφημερίδα της Ευρωπαϊκής Ένωσης

               C 2/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 19ης Δεκεμβρίου 2017
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Κεντρικής Τράπεζας της Κύπρου
   (ΕΚΤ/2017/43)
   (2018/C 2/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ της ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Η θητεία της εταιρείας KPMG Limited ως εξωτερικού ελεγκτή της Κεντρικής Τράπεζας της Κύπρου θα λήξει μετά το πέρας του ελέγχου για το οικονομικό έτος 2017. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2018.

               (3)

               Η Κεντρική Τράπεζα της Κύπρου επέλεξε ως εξωτερικό της ελεγκτή την εταιρεία PricewaterhouseCoopers Limited για τα οικονομικά έτη 2018 έως 2022,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται ο διορισμός της εταιρείας PricewaterhouseCoopers Limited ως εξωτερικού ελεγκτή της Κεντρικής Τράπεζας της Κύπρου για τα οικονομικά έτη 2018 έως 2022.

      Φρανκφούρτη, 19 Δεκεμβρίου 2017.

            Ο Πρόεδρος της ΕΚΤ

         Mario DRAGHI


title: Σύσταση του Συμβουλίου, της 6ης Μαρτίου 2018, σχετικά με χάρτη πορείας για την εφαρμογή της μόνιμης διαρθρωμένης συνεργασίας (PESCO)

text:
               8.3.2018

               EL

               Επίσημη Εφημερίδα της Ευρωπαϊκής Ένωσης

               C 88/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 6ης Μαρτίου 2018
   σχετικά με χάρτη πορείας για την εφαρμογή της μόνιμης διαρθρωμένης συνεργασίας (PESCO)
   (2018/C 88/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 46 παράγραφος 6,
   Έχοντας υπόψη το πρωτόκολλο αριθ. 10 σχετικά με τη μόνιμη διαρθρωμένη συνεργασία η οποία θεσπίζεται με το άρθρο 42 της Συνθήκης για την Ευρωπαϊκή Ένωση που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση (ΚΕΠΠΑ) 2017/2315 του Συμβουλίου, της 11ης Δεκεμβρίου 2017, για τη θεσμοθέτηση μόνιμης διαρθρωμένης συνεργασίας (PESCO) και την κατάρτιση του καταλόγου των συμμετεχόντων κρατών μελών (1),
   Έχοντας υπόψη την πρόταση της Ομοσπονδιακής Δημοκρατίας της Γερμανίας, του Βασιλείου της Ισπανίας, της Γαλλικής Δημοκρατίας και της Ιταλικής Δημοκρατίας.
   Εκτιμώντας τα ακόλουθα:

               (1)

               Το Ευρωπαϊκό Συμβούλιο του Ιουνίου του 2017 συμφώνησε ως προς την ανάγκη να εγκαινιαστεί μια πολυσυμμετοχική και φιλόδοξη μόνιμη διαρθρωμένη συνεργασία (PESCO), προκειμένου να ενισχυθούν η ασφάλεια και η άμυνα της Ευρώπης, με σκοπό τη συμβολή στην εκπλήρωση του ενωσιακού επιπέδου φιλοδοξίας, όπως απορρέει από τη συνολική στρατηγική της ΕΕ και όπως ορίζεται στα συμπεράσματα του Συμβουλίου της 14ης Νοεμβρίου 2016 σχετικά με την εφαρμογή της συνολικής στρατηγικής της ΕΕ στον τομέα της ασφάλειας και της άμυνας. Σημείωσε ότι οι σχετικές εργασίες πρέπει να είναι συνεπείς με τον σχεδιασμό των κρατών μελών σε θέματα εθνικής άμυνας και τις δεσμεύσεις που έχουν αναλάβει τα οικεία κράτη μέλη στο πλαίσιο του ΝΑΤΟ και του ΟΗΕ.

               (2)

               Στις 13 Νοεμβρίου 2017, το Συμβούλιο και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας (ο Ύπατος Εκπρόσωπος) έλαβαν κοινή γνωστοποίηση σύμφωνα με το άρθρο 46 παράγραφος 1 της Συνθήκης για την Ευρωπαϊκή Ένωση (ΣΕΕ) από 23 κράτη μέλη, και στις 7 Δεκεμβρίου 2017 από δύο άλλα κράτη μέλη.

               (3)

               Με την απόφαση (ΚΕΠΠΑ) 2017/2315, θεσμοθετήθηκε η PESCO και ορίστηκε ότι η διακυβέρνηση της PESCO θα οργανώνεται στο επίπεδο του Συμβουλίου και στο πλαίσιο των έργων που υλοποιούνται από ομάδες των συμμετεχόντων κρατών μελών τα οποία έχουν συμφωνήσει μεταξύ τους να αναλάβουν σχετικά έργα.

               (4)

               Στις 11 Δεκεμβρίου 2017, τα κράτη μέλη που συμμετέχουν στην PESCO ενέκριναν επίσης Δήλωση με την οποία εκφράζουν την πρόθεσή τους να προετοιμάσουν, σε διάφορες ομάδες, τα πρώτα συνεργατικά έργα PESCO όπως ορίζονται στο παράρτημα της Δήλωσης.

               (5)

               Στις 14 Δεκεμβρίου 2017, το Ευρωπαϊκό Συμβούλιο εξέφρασε ικανοποίηση για τη θέσπιση φιλόδοξης και χωρίς αποκλεισμούς PESCO και τόνισε τη σημασία της ταχείας εφαρμογής της πρώτης δέσμης έργων. Επίσης κάλεσε τα συμμετέχοντα κράτη μέλη να παρουσιάσουν αποτελέσματα όσον αφορά τα εθνικά τους σχέδια εφαρμογής.

               (6)

               Στις 6 Μαρτίου 2018, το Συμβούλιο εξέδωσε την απόφαση ΚΕΠΠΑ 2018/340 (2) για την κατάρτιση του καταλόγου των έργων που θα αναπτυχθούν στο πλαίσιο της PESCO.

               (7)

               Το άρθρο 4 παράγραφος 2 στοιχείο α) της απόφασης (ΚΕΠΠΑ) 2017/2315 επιβεβαιώνει ότι το Συμβούλιο, ενεργώντας σύμφωνα με το άρθρο 46 παράγραφος 6 της ΣΕΕ, μπορεί να εκδίδει αποφάσεις και συστάσεις οι οποίες παρέχουν στρατηγική διεύθυνση και καθοδήγηση για την PESCO.

               (8)

               Το Συμβούλιο θα πρέπει, συνεπώς, να εκδώσει σύσταση που να παρέχει την εν λόγω στρατηγική διεύθυνση και καθοδήγηση για την εφαρμογή της PESCO,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   I.   ΣΤΟΧΟΙ ΚΑΙ ΠΕΔΙΟ ΕΦΑΡΜΟΓΗΣ

               1.

               Στόχος της παρούσας σύστασης είναι να παρασχεθούν στρατηγική διεύθυνση και καθοδήγηση για την εφαρμογή της PESCO, προκειμένου να διαρθρωθούν οι περαιτέρω εργασίες που είναι αναγκαίες όσον αφορά τις διαδικασίες και τη διακυβέρνηση, καθώς και όσον αφορά τα έργα, ώστε τα συμμετέχοντα κράτη μέλη να εκπληρώσουν τις δεσμευτικότερες υποχρεώσεις που έχουν αναλάβει μεταξύ τους, όπως ορίζονται στο παράρτημα της απόφασης (ΚΕΠΠΑ) 2017/2315.

         II.   ΕΦΑΡΜΟΓΗ

      Αλληλουχία της εκπλήρωσης των υποχρεώσεων και προσδιορισμός πιο συγκεκριμένων στόχων

               2.

               Σύμφωνα με το άρθρο 4 παράγραφος 2 στοιχείο β) της απόφασης (ΚΕΠΠΑ) 2017/2315, το Συμβούλιο θα πρέπει να εκδίδει αποφάσεις και συστάσεις που να ορίζουν την αλληλουχία της εκπλήρωσης των δεσμευτικότερων υποχρεώσεων που παρατίθενται στο παράρτημα της εν λόγω απόφασης κατά τη διάρκεια των δύο διαδοχικών αρχικών φάσεων (τα έτη 2018-2020 και 2021-2025), και να προσδιορίζουν κατά την έναρξη κάθε φάσης τους περισσότερο συγκεκριμένους στόχους για την εκπλήρωση των δεσμευτικότερων υποχρεώσεων.

               3.

               Είναι, επομένως, σκόπιμο να εκδώσει το Συμβούλιο σύσταση ως τον Ιούνιο του 2018 αναφορικά με την αλληλουχία της εκπλήρωσης των δεσμεύσεων για τις περιόδους 2018-2020 και 2021-2025 και τον προσδιορισμό πιο συγκεκριμένων στόχων, συμπεριλαμβανομένων των δεσμεύσεων που πρέπει να εκπληρωθούν πριν το 2020. Η παρούσα σύσταση θα πρέπει επίσης να καθορίσει δείκτες που θα διευκολύνουν τα συμμετέχοντα κράτη μέλη στην εκπλήρωση των δεσμεύσεών και που θα αξιολογούν την πρόοδο σχετικά με αυτό το θέμα.

               4.

               Η Γραμματεία της PESCO, οι λειτουργίες της οποίας παρέχονται από κοινού από την ΕΥΕΔ, περιλαμβανομένου του ΣΕΕΕ, και τον ΕΟΑ, όπως ορίζεται στο άρθρο 7 της απόφασης (ΚΕΠΠΑ) 2017/2315, καλείται να παράσχει μια πρώτη ενημέρωση ως το τέλος Μαρτίου του 2018 όσον αφορά τον τύπο, τον βαθμό λεπτομέρειας και τη δομή των πληροφοριών που περιλαμβάνονται στα εθνικά σχέδια εφαρμογής τα οποία κοινοποιήθηκαν από τα συμμετέχοντα κράτη μέλη τον Δεκέμβριο του 2017, με σκοπό την εκπλήρωση των δεσμεύσεών τους. Η ενημέρωση αυτή θα συμβάλει στην κατάρτιση της σύστασης για την αλληλουχία, που προβλέπεται να εγκριθεί από το Συμβούλιο συμφώνως προς το άρθρο 4 παράγραφος 2 στοιχείο β) της απόφασης (ΚΕΠΠΑ) 2017/2315. Η Γραμματεία της PESCO θα μπορούσε επίσης να υποστηρίξει μεμονωμένα κάθε συμμετέχον κράτος μέλος, κατόπιν αιτήματός του, για τη βελτίωση της ποιότητας των εθνικών τους σχεδίων εφαρμογής.

               5.

               Κατόπιν της έγκρισης της σύστασης για την αλληλουχία, τα συμμετέχοντα κράτη μέλη θα πρέπει να αναθεωρήσουν και να ενημερώσουν κατάλληλα τα εθνικά τους σχέδια εφαρμογής και να τα κοινοποιήσουν στη Γραμματεία της PESCO ως τις 10 Ιανουαρίου 2019, σύμφωνα με το άρθρο 3 παράγραφος 2 της απόφασης (ΚΕΠΠΑ) 2017/2315. Από το 2020, τα σχέδια αυτά θα πρέπει να υποβάλλονται ετησίως στη Γραμματεία της PESCO ως τις 10 Ιανουαρίου, λαμβανομένων υπόψη της αναθεώρησης της PESCO από το Συμβούλιο - βάσει της προηγούμενης ετήσιας έκθεσης του Ύπατου Εκπροσώπου που αναφέρεται στο άρθρο 6 της απόφασης (ΚΕΠΠΑ) 2017/2315 -, του σχεδίου ανάπτυξης δυνατοτήτων και των συστάσεων της διετούς έκθεσης CARD.

               6.

               Κατά το τέλος της πρώτης φάσης, σύμφωνα με το άρθρο 4 παράγραφος 2 στοιχείο γ) της απόφασης (ΚΕΠΠΑ) 2017/2315, το Συμβούλιο θα ενημερώσει και εν ανάγκη θα ενισχύσει τις δεσμευτικότερες υποχρεώσεις που παρατίθενται στην εν λόγω απόφαση βάσει των επιτευγμάτων που έχουν πραγματοποιηθεί μέσω της PESCO, για να αντανακλούν τις δυνατότητες και επιχειρησιακές ανάγκες της Ένωσης, καθώς και το εξελισσόμενο περιβάλλον ασφαλείας της. Η εν λόγω απόφαση θα βασίζεται σε διαδικασία στρατηγικής επισκόπησης που θα αξιολογεί την εκπλήρωση των δεσμεύσεων της PESCO.

               7.

               Κατά την έναρξη της επόμενης φάσης, το Συμβούλιο θα πρέπει να εγκρίνει ένα δεύτερο σύνολο πιο συγκεκριμένων στόχων για την περίοδο 2021-2025, λαμβάνοντας υπόψη το άρθρο 4 παράγραφος 2 στοιχείο γ) της απόφασης (ΚΕΠΠΑ) 2017/2315.

      Κατάλογος των έργων που θα αναπτυχθούν στο πλαίσιο της PESCO

               8.

               Μετά την έκδοση απόφασης από το Συμβούλιο, στις 6 Μαρτίου 2018, για την κατάρτιση του καταλόγου των έργων που θα αναπτυχθούν στο πλαίσιο της PESCO, τα συμμετέχοντα κράτη μέλη θα πρέπει να καταβάλουν σημαντικές προσπάθειες ώστε να ορίσουν τους στόχους και τα χρονοδιαγράμματα κάθε έργου.

               9.

               Το Συμβούλιο θα πρέπει να ενημερώσει τον κατάλογο αυτό ως τον Νοέμβριο του 2018 ώστε να περιλάβει την επόμενη ομάδα έργων της PESCO, σύμφωνα με τη διαδικασία που ορίζεται στο άρθρο 5 της απόφασης (ΚΕΠΠΑ) 2017/2315.

               10.

               Στη συνέχεια, για τη βιώσιμη και αποτελεσματική εφαρμογή της PESCO, η διαδικασία αυτή για την αξιολόγηση νέων έργων που έχουν υποβληθεί από συμμετέχοντα κράτη μέλη θα πρέπει καταρχήν να ολοκληρώνεται τον Νοέμβριο κάθε έτους, κατόπιν νέας πρόσκλησης υποβολής προτάσεων έργων ως τις αρχές Μαΐου του ίδιου έτους. Η αξιολόγηση των προτάσεων έργων PESCO από τη Γραμματεία της PESCO θα πρέπει να βασίζεται σε διαφανή κριτήρια που θα καλύπτουν τόσο την πτυχή των δυνατοτήτων όσο και την επιχειρησιακή πτυχή και τα οποία θα πρέπει να αναπτυχθούν περαιτέρω σε συνεργασία με τα συμμετέχοντα κράτη μέλη. Σύμφωνα με το άρθρο 5 της απόφασης (ΚΕΠΠΑ) 2017/2315, η Στρατιωτική Επιτροπή της Ευρωπαϊκής Ένωσης (ΣΕΕΕ) θα παρέχει στρατιωτική γνωμοδότηση σχετικά με τη σύσταση του Ύπατου Εκπροσώπου όσον αφορά το εντοπισμό και την αξιολόγηση έργων PESCO.

               11.

               Τα συμμετέχοντα κράτη μέλη που προτίθενται να προτείνουν ένα μεμονωμένο έργο θα πρέπει να ενημερώνουν τα λοιπά συμμετέχοντα κράτη μέλη σε εύθετο χρόνο προτού υποβάλουν τις προτάσεις τους, προκειμένου να συγκεντρώσουν στήριξη και να τους προσφέρουν την ευκαιρία να συμμετάσχουν και να υποβάλουν συλλογικά την πρόταση. Οι λεπτομερείς προτάσεις έργων, συμπεριλαμβανομένων χρονοδιαγραμμάτων για την εφαρμογή τους, θα πρέπει να υποβάλλονται, με επαρκές χρονικό διάστημα ώστε η Γραμματεία της PESCO να τα αξιολογήσει, ούτως ώστε να διατυπωθεί σύσταση από τον Ύπατο Εκπρόσωπο προς το Συμβούλιο σύμφωνα με το άρθρο 5 παράγραφος 1 της απόφασης (ΚΕΠΠΑ) 2017/2315. Το Συμβούλιο καλεί τη Γραμματεία της PESCO να αναπτύξει υπόδειγμα για την υποβολή των έργων και να στηρίξει τα συμμετέχοντα κράτη μέλη στη διανομή των μεμονωμένων προτάσεών τους για έργα PESCO προς άλλα κράτη μέλη.

      Κοινό σύνολο κανόνων διακυβέρνησης για έργα

               12.

               Το κοινό σύνολο κανόνων διακυβέρνησης για έργα σύμφωνα με το άρθρο 4 παράγραφος 2 στοιχείο στ) της απόφασης (ΚΕΠΠΑ) 2017/2315, το οποίο τα συμμετέχοντα σε μεμονωμένο έργο κράτη μέλη θα πρέπει να προσαρμόσουν καταλλήλως για το έργο αυτό, θα πρέπει να εγκριθεί από το Συμβούλιο ως τον Ιούνιο του 2018. Θα πρέπει να παρέχει ένα πλαίσιο που θα διασφαλίζει τη συνεπή και συνεκτική εφαρμογή των έργων PESCO και να περιλαμβάνει λεπτομέρειες για την τακτική ενημέρωση του Συμβουλίου αναφορικά με την ανάπτυξη μεμονωμένων έργων, σύμφωνα με το άρθρο 5 παράγραφος 2 της απόφασης (ΚΕΠΠΑ) 2017/2315, καθώς και να επιτρέπει την αναγκαία εποπτεία από το Συμβούλιο. Εν προκειμένω, οι ρόλοι και οι ευθύνες των συμμετεχόντων κρατών μελών, συμπεριλαμβανομένου μεταξύ άλλων του ρόλου των παρατηρητών, κατά περίπτωση, καθώς και της Γραμματείας της PESCO, θα πρέπει να προσδιοριστούν περαιτέρω. Το πλαίσιο αυτό θα πρέπει επίσης να παρέχει γενικές οδηγίες. προς τους συμμετέχοντες για τον σχεδιασμό των κατάλληλων ρυθμίσεων για τη διαχείριση κάθε έργου, σύμφωνα με το άρθρο 5 παράγραφος 3 της απόφασης (ΚΕΠΠΑ) 2017/2315. Στο πλαίσιο αυτό, το Συμβούλιο θα επανέλθει επίσης ως τον Ιούνιο του 2018 στο θέμα του συντονισμού των λειτουργιών των συμμετεχόντων κρατών μελών στο πλαίσιο των έργων.

      Γενικοί όροι για την κατ’ εξαίρεση συμμετοχή τρίτων κρατών σε μεμονωμένα έργα

               13.

               Σύμφωνα με το άρθρο 4 παράγραφος 2 στοιχείο ζ) και με το άρθρο 9 παράγραφος 1 της απόφασης (ΚΕΠΠΑ) 2017/2315, το Συμβούλιο θα εκδώσει απόφαση για τη θέσπιση, σε εύθετο χρόνο, των γενικών όρων βάσει των οποίων τρίτα κράτη θα μπορούν, σε εξαιρετικές περιπτώσεις, να κληθούν να συμμετέχουν σε μεμονωμένα έργα· επιπλέον, θα καθορίζει, σύμφωνα με το άρθρο 9 παράγραφος 2 της απόφασης αυτής, αν ένα δεδομένο τρίτο κράτος πληροί τους όρους αυτούς. Το έργο της ανάπτυξης αυτών των γενικών όρων θα πρέπει να ξεκινήσει μόλις οριστεί το κοινό σύνολο κανόνων διακυβέρνησης για τα έργα και η αλληλουχία της εκπλήρωσης των δεσμεύσεων, ως τον Ιούνιο του 2018, και με την επιφύλαξη περαιτέρω αξιολόγησης από το Συμβούλιο, θα πρέπει καταρχήν να εκδοθεί απόφαση πριν από το τέλος του 2018.

      Ετήσια έκθεση του ΥΕ προς το Συμβούλιο και μηχανισμός αξιολόγησης

               14.

               Σύμφωνα με το άρθρο 6 παράγραφος 3 της απόφασης (ΚΕΠΠΑ) 2017/2315, και βάσει των επικαιροποιημένων εθνικών σχεδίων εφαρμογής που θα υποβάλλουν τα συμμετέχοντα κράτη μέλη, ο Ύπατος Εκπρόσωπος θα υποβάλλει προς το Συμβούλιο ετήσια έκθεση, όπου θα περιγράφεται η πορεία εφαρμογής της PESCO και θα περιλαμβάνεται η εκπλήρωση, από κάθε συμμετέχον κράτος μέλος, των δεσμεύσεών του, σύμφωνα με το εθνικό του σχέδιο εφαρμογής. Θα πρέπει να εστιάζει στις συγκεκριμένες ενέργειες και διατάξεις που θα έχουν αναλάβει τα συμμετέχοντα κράτη μέλη για την εκπλήρωση των δεσμεύσεών τους, μεταξύ άλλων μέσω των έργων της PESCO, και στους πιο συγκεκριμένους στόχους και στον σχεδιασμό που έχει καθοριστεί για τις δύο συνεχόμενες αρχικές φάσεις. Στο πλαίσιο αυτό, η γραμματεία της PESCO καλείται να παράσχει το επικαιροποιημένο υπόδειγμα για τα εθνικά σχέδια εφαρμογής. Τα συμμετέχοντα κράτη μέλη θα πρέπει να περιλαμβάνουν στα εθνικά σχέδια εφαρμογής τους πληροφορίες για τις συγκεκριμένες ενέργειες και διατάξεις που αναλαμβάνονται για την εκπλήρωση των δεσμεύσεών τους, μεταξύ άλλων πληροφορίες για τις συνεισφορές στα έργα. Επιπρόσθετα, ανεπίσημες διαβουλεύσεις δύνανται να συμβάλουν στην αποσαφήνιση των πληροφοριών που περιλαμβάνονται σε αυτά.

               15.

               Ο Ύπατος Εκπρόσωπος θα πρέπει να υποβάλει την πρώτη ετήσια έκθεσή του τον Απρίλιο του 2019 ή τουλάχιστον πριν από το σχετικό Συμβούλιο Εξωτερικών Υποθέσεων κατά το πρώτο εξάμηνο του έτους, ώστε να ληφθούν υπόψη τα επικαιροποιημένα εθνικά σχέδια εφαρμογής που θα υποβάλουν τα συμμετέχοντα κράτη μέλη ως τις 10 Ιανουαρίου 2019. Από το 2020, η ετήσια έκθεση θα πρέπει να υποβάλλεται τον Μάρτιο ή τον Απρίλιο, λαμβανομένου υπόψη του αναθεωρημένου και επικαιροποιημένου εθνικού σχεδίου εφαρμογής που θα υποβληθεί τον Ιανουάριο του ίδιου έτους.

               16.

               Βάσει της έκθεσης που θα υποβάλλει ο Ύπατος Εκπρόσωπος, η ΣΕΕΕ θα πρέπει να παράσχει στην Επιτροπή Πολιτικής και Ασφάλειας στρατιωτική γνωμοδότηση και συστάσεις που θα της δώσουν τη δυνατότητα να προετοιμάσει την επανεξέταση του Συμβουλίου ως προς το αν τα συμμετέχοντα κράτη μέλη εξακολουθούν να ικανοποιούν τις δεσμευτικότερες υποχρεώσεις τους, ως τον Μάιο κάθε έτους. Στο πλαίσιο αυτό, το Συμβούλιο θα επανεξετάσει επίσης την πρόοδο που θα έχει επιτευχθεί προς την εκπλήρωση του επιπέδου φιλοδοξίας της Ένωσης, ενισχύοντας κατ’ αυτόν τον τρόπο, την ικανότητα της Ένωσης να ενεργεί ως φορέας παροχής ασφάλειας και τη στρατηγική αυτονομία της, ενώ παράλληλα ενισχύεται η ικανότητά της να συνεργάζεται με εταίρους και να προστατεύει τους πολίτες της.

      Βρυξέλλες, 6 Μαρτίου 2018.

            Για το Συμβούλιο

            Ο Πρόεδρος

         F. MOGHERINI

      (1)  ΕΕ L 331 της 14.12.2017, σ. 57.

      (2)  ΕΕ L 65 της 8.3.2018, σ. 24.


               4.10.2018

               EL

               Επίσημη Εφημερίδα της Ευρωπαϊκής Ένωσης

               C 356/130

      P8_TA(2017)0440
      Ανατολική εταιρική σχέση, ενόψει της συνόδου κορυφής του Νοεμβρίου 2017
      Σύσταση του Ευρωπαϊκού Κοινοβουλίου της 15ης Νοεμβρίου 2017 προς το Συμβούλιο, την Επιτροπή και την ΕΥΕΔ όσον αφορά την ανατολική εταιρική σχέση, ενόψει της συνόδου κορυφής του Νοεμβρίου 2017 (2017/2130(INI))
      (2018/C 356/18)

         Το Ευρωπαϊκό Κοινοβούλιο,

                  —

                  έχοντας υπόψη τα άρθρα 2, 3 και 8 και τον τίτλο V, ιδίως τα άρθρα 21, 22, 36 και 37, της Συνθήκης για την Ευρωπαϊκή Ένωση (ΣΕΕ), καθώς και το πέμπτο μέρος της Συνθήκης για τη λειτουργία της Ευρωπαϊκής Ένωσης (ΣΛΕΕ),

                  —

                  έχοντας υπόψη τη δρομολόγηση της ανατολικής εταιρικής σχέσης στην Πράγα στις 7 Μαΐου 2009 ως μια κοινή προσπάθεια της ΕΕ και των ανατολικών εταίρων της, συγκεκριμένα της Αρμενίας, του Αζερμπαϊτζάν, της Λευκορωσίας, της Γεωργίας, της Μολδαβίας και της Ουκρανίας,

                  —

                  έχοντας υπόψη τις κοινές δηλώσεις των συνόδων κορυφής της ανατολικής εταιρικής σχέσης που πραγματοποιήθηκαν το 2011 στη Βαρσοβία, το 2013 στο Βίλνιους και το 2015 στη Ρίγα,

                  —

                  έχοντας υπόψη τη διακήρυξη των ηγετών των 27 κρατών μελών και του Ευρωπαϊκού Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής, η οποία εγκρίθηκε στις 25 Μαρτίου 2017 στη Ρώμη,

                  —

                  έχοντας υπόψη τις συστάσεις και τις δραστηριότητες της Κοινοβουλευτικής Συνέλευσης Euronest, του φόρουμ της κοινωνίας των πολιτών της ανατολικής εταιρικής σχέσης, καθώς και της Επιτροπής των Περιφερειών και της Διάσκεψης των Τοπικών και Περιφερειακών Αρχών για την Ανατολική Εταιρική Σχέση (ΔΤΠΑΑΕΣ),

                  —

                  έχοντας υπόψη τις ανακοινώσεις της Ευρωπαϊκής Επιτροπής και της Ευρωπαϊκής Υπηρεσίας Εξωτερικής Δράσης (ΕΥΕΔ) σχετικά με την Ευρωπαϊκή Πολιτική Γειτονίας (ΕΠΓ), ιδίως την έκθεση του 2017 σχετικά με την εφαρμογή της αναθεώρησης της Ευρωπαϊκής Πολιτικής Γειτονίας (JOIN(2017)0018) και το αναθεωρημένο έγγραφο εργασίας του 2017 με τίτλο «Eastern Partnership — 20 Deliverables for 2020: Focusing on key priorities and tangible results» (Ανατολική εταιρική σχέση — 20 στόχοι για το 2020: Εστίαση σε βασικές προτεραιότητες και απτά αποτελέσματα) (SWD(2017)0300), καθώς και την ανακοίνωση του 2016 με τίτλο «Global Strategy for the European Union’s Foreign And Security Policy» (Παγκόσμια στρατηγική για την εξωτερική πολιτική και την πολιτική ασφαλείας της Ευρωπαϊκής Ένωσης),

                  —

                  έχοντας υπόψη τα συμπεράσματα του Συμβουλίου Εξωτερικών Υποθέσεων σχετικά με την ΕΠΓ και την ανατολική εταιρική σχέση,

                  —

                  έχοντας υπόψη τη σύστασή του της 5ης Ιουλίου 2017 προς το Συμβούλιο που αφορά την 72η σύνοδο της Γενικής Συνέλευσης των Ηνωμένων Εθνών (1), και τα ψηφίσματά του, ιδίως εκείνα της 15ης Ιουνίου 2017 (2) σχετικά με τον Afgan Mukhtarli και την κατάσταση των μέσων ενημέρωσης στο Αζερμπαϊτζάν, της 6ης Απριλίου 2017 (3) και της 24ης Νοεμβρίου 2016 (4) σχετικά με την κατάσταση στη Λευκορωσία, της 16ης Μαρτίου 2017 σχετικά με τις προτεραιότητες της Ευρωπαϊκής Ένωσης για τις συνόδους του Συμβουλίου Ανθρωπίνων Δικαιωμάτων των Ηνωμένων Εθνών κατά το 2017 (5), της 13ης Δεκεμβρίου 2016 σχετικά με τα δικαιώματα των γυναικών στα κράτη της ανατολικής εταιρικής σχέσης (6), της 21ης Ιανουαρίου 2016 σχετικά με τις συμφωνίες σύνδεσης και τις ζώνες σφαιρικών και σε βάθος ελεύθερων συναλλαγών με τη Γεωργία, τη Μολδαβία και την Ουκρανία (7) και της 9ης Ιουλίου 2015 σχετικά με την αναθεώρηση της Ευρωπαϊκής Πολιτικής Γειτονίας (8),

                  —

                  έχοντας υπόψη την κοινή δήλωση των κοινοβουλίων της Γεωργίας, της Μολδαβίας και της Ουκρανίας της 3ης Ιουλίου 2017,

                  —

                  έχοντας υπόψη το άρθρο 113 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A8-0308/2017),

                  Α.

                  λαμβάνοντας υπόψη ότι η ανατολική εταιρική σχέση βασίζεται σε μια κοινή δέσμευση μεταξύ της Αρμενίας, του Αζερμπαϊτζάν, της Λευκορωσίας, της Γεωργίας, της Μολδαβίας, της Ουκρανίας και της Ευρωπαϊκής Ένωσης για ανάπτυξη των σχέσεών τους με σκοπό τον σεβασμό του διεθνούς δικαίου και των θεμελιωδών αξιών, στις οποίες περιλαμβάνονται η δημοκρατία, το κράτος δικαίου, ο σεβασμός των ανθρωπίνων δικαιωμάτων, οι θεμελιώδεις ελευθερίες και η ισότητα των φύλων, καθώς και της οικονομίας της αγοράς, της βιώσιμης ανάπτυξης και της χρηστής διακυβέρνησης·

                  Β.

                  λαμβάνοντας υπόψη ότι η ανατολική εταιρική σχέση επιδιώκει την επίτευξη κοινών στόχων, συγκεκριμένα την προώθηση της σταθερότητας, της οικοδόμησης εμπιστοσύνης και της συνεργασίας, τη στήριξη δημοκρατικών μεταρρυθμίσεων, σχέσεων καλής γειτονίας, την ειρηνική επίλυση συγκρούσεων και την περιφερειακή συνεργασία, τη βελτίωση των επαφών μεταξύ των λαών και την ώθηση του εμπορίου, προκειμένου να ενισχυθούν όχι μόνο ο πολιτικός διάλογος και η σύνδεση αλλά και η οικονομική συνεργασία και ολοκλήρωση·

                  Γ.

                  λαμβάνοντας υπόψη ότι, μέσω της παγκόσμιας στρατηγικής της και της αναθεωρημένης ΕΠΓ, η ΕΕ επιδιώκει να φέρει κοντύτερα τους εταίρους της επιταχύνοντας την πολιτική σύνδεση και την οικονομική ολοκλήρωσή τους με την ΕΕ, αποσκοπώντας παράλληλα στην προώθηση της πολιτικής σταθερότητας, της ανθεκτικότητας της κοινωνίας και της οικονομικής ευημερίας στις γειτονικές χώρες και παρέχοντας ευκαιρίες για προνομιακές πολιτικές και οικονομικές σχέσεις ανάλογα με τον βαθμό φιλοδοξίας κάθε χώρας εταίρου·

                  Δ.

                  λαμβάνοντας υπόψη ότι, δεδομένου ότι η ΕΕ θεωρεί τη συνεργασία αυτοτελή αξία και πιστεύει ακράδαντα ότι οδηγεί σε καταστάσεις αμοιβαία επωφελείς για όλα τα ενδιαφερόμενα μέρη, δεσμεύεται από την πλευρά της να εξακολουθήσει να συνεργάζεται με όλες τις χώρες της ανατολικής εταιρικής σχέσης, στο μέτρο όπου οι βασικές ευρωπαϊκές αξίες δεν αμφισβητούνται ούτε υπονομεύονται·

                  Ε.

                  λαμβάνοντας υπόψη ότι η ΕΕ και οι εταίροι της χρειάζεται να συνδυάσουν πόρους και μέσα για την εκπλήρωση των δεσμεύσεων που έχουν αναλάβει και ότι οι εταίροι πρέπει να εστιάσουν περισσότερο στην υλοποίηση των υφιστάμενων συμφωνιών·

                  ΣΤ.

                  λαμβάνοντας υπόψη ότι οι συμμετέχοντες στη σύνοδο κορυφής που πραγματοποιήθηκε στη Ρίγα το 2015 ζήτησαν να έχει σημειωθεί πρόοδος έως την επόμενη σύνοδο κορυφής στους τομείς (1) της ενίσχυσης των θεσμών και της χρηστής διακυβέρνησης, (2) της κινητικότητας και των επαφών μεταξύ των λαών, (3) της οικονομικής ανάπτυξης και των ευκαιριών της αγοράς και (4) της συνδεσιμότητας, της ενεργειακής απόδοσης, του περιβάλλοντος και της κλιματικής αλλαγής·

                  Ζ.

                  λαμβάνοντας υπόψη ότι έχει σημειωθεί σημαντική πρόοδος από την τελευταία σύνοδο κορυφής, ιδίως με τη σύναψη και την έναρξη ισχύος τριών συμφωνιών σύνδεσης (ΣΣ), συμπεριλαμβανομένης της σφαιρικής και σε βάθος ζώνης ελευθέρων συναλλαγών (DCFTA) με τη Γεωργία, τη Μολδαβία και την Ουκρανία, καθώς και με τη θέσπιση καθεστώτων απαλλαγής από την υποχρέωση θεώρησης με τη Γεωργία και την Ουκρανία από το 2017 (και με τη Μολδαβία από το 2014), την ολοκλήρωση των διαπραγματεύσεων σχετικά με μια σφαιρική και ενισχυμένη συμφωνία εταιρικής σχέσης με την Αρμενία (η οποία λειτουργεί ως υπόδειγμα συνύπαρξης της ιδιότητας μέλους στην Ευρασιατική Οικονομική Ένωση και της ιδιότητας συμμετέχοντος στα προγράμματα γειτονίας της ΕΕ), την έναρξη των διαπραγματεύσεων για μια νέα σφαιρική συμφωνία με το Αζερμπαϊτζάν, την έγκριση σημαντικών μεταρρυθμίσεων σε ορισμένες από αυτές τις χώρες με την πολιτική, τεχνική και χρηματοδοτική στήριξη της Ευρωπαϊκής Ένωσης, και τη συνέχιση της πολιτικής της «κρίσιμης δέσμευσης» έναντι της Λευκορωσίας·

                  Η.

                  λαμβάνοντας υπόψη ότι, μετά τη δρομολόγηση της ανατολικής εταιρικής σχέσης στην Πράγα, σε ορισμένα ιδρυτικά μέλη έχει παρατηρηθεί γενική επιδείνωση της κατάστασης των ανθρωπίνων δικαιωμάτων και αναστροφή των δημοκρατικών τάσεων· λαμβάνοντας υπόψη ότι μία από τις βασικές προκλήσεις θα είναι η διευκόλυνση της εν εξελίξει μετάβασης σε υπεύθυνες, σταθερές, βιώσιμες και χωρίς αποκλεισμούς δημοκρατίες·

                  Θ.

                  λαμβάνοντας υπόψη ότι η αύξηση της κινητικότητας και η ενίσχυση των επαφών μεταξύ των λαών των χωρών εταίρων και της ΕΕ εξακολουθούν να αποτελούν απαραίτητο εργαλείο για την προώθηση των ευρωπαϊκών αξιών·

                  Ι.

                  λαμβάνοντας υπόψη ότι στόχος του νέου στρατηγικού σχεδίου εργασίας που προτείνεται από την Επιτροπή και την ΕΥΕΔ, το οποίο συνδυάζει τη διμερή και την περιφερειακή συνεργασία, είναι να παρέχει καθοδήγηση όσον αφορά το μελλοντικό έργο της ΕΕ και των έξι χωρών εταίρων, εστιάζοντας στην επίτευξη είκοσι αποτελεσμάτων έως το 2020·

                  ΙΑ.

                  λαμβάνοντας υπόψη ότι η ανεξαρτησία, η κυριαρχία και η εδαφική ακεραιότητα των ανατολικών εταίρων της ΕΕ εξακολουθούν να απειλούνται από ανεπίλυτες περιφερειακές συγκρούσεις, μεταξύ των οποίων και ορισμένες που κινήθηκαν και συντηρούνται ακόμη ενεργά από τη Ρωσική Ομοσπονδία παρά τις διεθνείς δεσμεύσεις που έχει αναλάβει για στήριξη της διεθνούς έννομης τάξης· λαμβάνοντας υπόψη ότι η ΕΕ θα πρέπει να διαδραματίσει πιο ενεργό ρόλο στην ειρηνική επίλυση όλων των εν εξελίξει συγκρούσεων στη γειτονία της· λαμβάνοντας υπόψη ότι η ρωσική επίθεση κατά της Ουκρανίας, η προσάρτηση της χερσονήσου της Κριμαίας και η συνεχιζόμενη κατάληψη δύο περιφερειών της Γεωργίας, καθώς και οι ρωσικές υβριδικές απειλές, συμπεριλαμβανομένων των δραστηριοτήτων αποσταθεροποίησης και της προπαγάνδας, συνιστούν απειλή και για την ευρωπαϊκή ασφάλεια συνολικά·

                  ΙΒ.

                  λαμβάνοντας υπόψη ότι η πολιτική της ανατολικής εταιρικής σχέσης βασίζεται στο κυριαρχικό δικαίωμα κάθε εταίρου να επιλέγει το επίπεδο φιλοδοξίας που φιλοδοξεί να επιτύχει όσον αφορά τις σχέσεις του με την ΕΕ· λαμβάνοντας υπόψη ότι οι εταίροι που επιδιώκουν στενότερες σχέσεις με την ΕΕ θα πρέπει να μπορούν να αναμένουν μεγαλύτερη υποστήριξη και βοήθεια όσον αφορά την επίτευξη των αμοιβαίως ορισθέντων στόχων, εφόσον πληρούν τις υφιστάμενες μεταρρυθμιστικές δεσμεύσεις, σύμφωνα με την αρχή «περισσότερα για περισσότερα»·

                  1.

                  συστήνει στο Συμβούλιο, την Επιτροπή και την Ευρωπαϊκή Υπηρεσία Εξωτερικής Δράσης τα εξής:

            Σχετικά με το μέλλον της ανατολικής εταιρικής σχέσης

                  α)

                  να διασφαλίσουν ότι η σύνοδος κορυφής του Νοεμβρίου 2017 θα είναι στραμμένη προς το μέλλον, προσδίδοντας νέα δυναμική και καθορίζοντας ένα σαφές πολιτικό όραμα για το μέλλον της ανατολικής εταιρικής σχέσης, ως μακροπρόθεσμης πολιτικής· να διασφαλίσουν ότι τα αποτελέσματα της εν λόγω κορυφής παρέχουν, ως πρώτη προτεραιότητα, τη βάση για την υποστήριξη των βασικών αξιών της Ευρωπαϊκής Ένωσης, ιδίως του σεβασμού για τη δημοκρατία, τα ανθρώπινα δικαιώματα, τις θεμελιώδεις ελευθερίες, το κράτος δικαίου, τη μη εισαγωγή διακρίσεων και την ισότητα των φύλων, στις οποίες στηρίζεται η ανατολική εταιρική σχέση, υπογραμμίζοντας ότι οι εν λόγω αξίες βρίσκονται στο επίκεντρο των συμφωνιών σύνδεσης και αναγνωρίζοντας τη δέσμευση των εμπλεκόμενων εταίρων να τις εφαρμόζουν και να τις προωθούν·

                  β)

                  να ανταποκριθούν στις υψηλές προσδοκίες των πολιτών σε όλες τις χώρες εταίρους για εξάλειψη της διαφθοράς, καταπολέμηση του οργανωμένου εγκλήματος και ενίσχυση του κράτους δικαίου και της χρηστής διακυβέρνησης· να επιδιώξουν, ως εκ τούτου, την ανανέωση της δέσμευσης των εταίρων για έγκριση και πλήρη υλοποίηση μεταρρυθμίσεων που συνδέονται με τη δικαιοσύνη, τη δημόσια διοίκηση και την καταπολέμηση της διαφθοράς και του οργανωμένου εγκλήματος, με βάση τους κατάλληλους χάρτες πορείας με σαφώς καθορισμένους στόχους και χρονοδιαγράμματα·

                  γ)

                  να ενισχύσουν την κοινωνία των πολιτών στις χώρες εταίρους και τον ζωτικό ρόλο της στο πλαίσιο της ανατολικής εταιρικής σχέσης τόσο ως απαραίτητου παράγοντα στη διαδικασία εδραίωσης της δημοκρατίας όσο και ως πλατφόρμας περιφερειακής συνεργασίας, να αντιταχθούν ανυποχώρητα σε κάθε νομοθεσία και μέτρο που επιδιώκουν να περιορίσουν τις νόμιμες δραστηριότητές της και να ενθαρρύνουν την ενεργότερη συμμετοχή της στον σχεδιασμό, τον έλεγχο και την παρακολούθηση της υλοποίησης μεταρρυθμίσεων που συνδέονται με την εταιρική σχέση, καθώς και να προωθήσουν τη διαφάνεια και τη λογοδοσία των δημόσιων θεσμικών οργάνων·

                  δ)

                  να προωθήσουν εκλογικές μεταρρυθμίσεις οι οποίες να διασφαλίζουν ότι τα νομικά πλαίσια είναι σύμφωνα με τα διεθνή πρότυπα, τις συστάσεις των διεθνών αποστολών παρατήρησης του ΟΑΣΕ και τις γνωμοδοτήσεις της Επιτροπής της Βενετίας και ότι επιτυγχάνονται μέσω διαφανούς διαδικασίας, αποτελούν δε αντικείμενο ευρείας διαβούλευσης και, στο μέτρο του δυνατού, συναίνεσης με την αντιπολίτευση και την κοινωνία των πολιτών προκειμένου να βελτιωθούν τα εκλογικά πλαίσια χωρίς προκαταλήψεις σε βάρος των κυβερνώντων κομμάτων· να διασφαλίσουν την αυστηρή εφαρμογή, από την ΕΕ, των υφιστάμενων όρων που σχετίζονται με τις εκλογικές μεταρρυθμίσεις·

                  ε)

                  να διασφαλίσουν ότι τα αποτελέσματα της συνόδου κορυφής του Νοεμβρίου 2017 προβαίνουν σε απολογισμό των όσων έχουν ήδη επιτευχθεί, τονίζουν την ανάγκη υλοποίησης όλων των δεσμεύσεων που έχουν ήδη αναληφθεί και παρέχουν νέα ώθηση για το μέλλον της εταιρικής σχέσης, συμπεριλαμβανομένης της επίτευξης απτών αποτελεσμάτων για τους πολίτες, ιδίως στους τομείς της απασχόλησης, της μείωσης των κοινωνικοοικονομικών ανισοτήτων, των μεταφορών, της συνδεσιμότητας, της ενεργειακής αυτονομίας, της κινητικότητας και της εκπαίδευσης, επισημαίνοντας ότι ένα νέο Ευρωπαϊκό Εξωτερικό Επενδυτικό Σχέδιο (ΕΕΕΣ) αποτελεί, εν προκειμένω, σημαντικό εργαλείο·

                  στ)

                  να καταβάλουν προσπάθειες για την καταπολέμηση της ανεργίας, ιδίως των νέων, μεταξύ άλλων μέσω δέσμης μέτρων για τη στήριξη των νέων, όπως το πρόγραμμα EU4Youth, και την ανάπτυξη των δεξιοτήτων που είναι προσαρμοσμένες στις εξελισσόμενες ανάγκες της αγοράς εργασίας, καθώς και μέσω της επαγγελματικής εκπαίδευσης και κατάρτισης, της προώθησης της επιχειρηματικότητας και των τοπικών βιομηχανιών, της στήριξης της βιώσιμης γεωργίας, της ανάπτυξης του τουρισμού και της ψηφιακής οικονομίας, και της περαιτέρω ανάπτυξης των κοινωνικών υποδομών, της διεύρυνσης του δημόσιου και ιδιωτικού τομέα παροχής υπηρεσιών, μεταξύ άλλων στο πεδίο της υγείας και της υγειονομικής περίθαλψης·

                  ζ)

                  να προαγάγουν και να στηρίξουν ενεργά την εφαρμογή πολιτικών κατά των διακρίσεων σε όλους τους τομείς της κοινωνίας· να διασφαλίσουν την ισότητα των φύλων στις δημόσιες πολιτικές, καθώς και τη στήριξη της απασχολησιμότητας και της επιχειρηματικότητας των γυναικών, και να εγγυηθούν τη συνέχιση της πολιτικής μετά την ημερομηνία στόχο του 2020·

                  η)

                  να αναλάβουν τη δέσμευση να εργαστούν από κοινού για την αύξηση της κινητικότητας μεταξύ της ΕΕ και των χωρών εταίρων· να στηρίξουν τη Μολδαβία, τη Γεωργία και την Ουκρανία όσον αφορά την εφαρμογή της συμφωνίας ελευθέρωσης του καθεστώτος θεωρήσεων και να διασφαλίσουν ότι δεν θα ενεργοποιηθούν στο μέλλον μηχανισμοί αναστολής, ιδίως μέσω της στενής συνεργασίας στους τομείς της αστυνομίας και των τελωνείων, ώστε να καταπολεμηθούν οι απειλές κατά της ασφάλειας, η εγκληματικότητα και οι υπερβάσεις της επιτρεπόμενης διάρκειας διαμονής· να ξεκινήσουν διάλογο με την Αρμενία σχετικά με το καθεστώς θεωρήσεων, να ενθαρρύνουν το Αζερμπαϊτζάν να εφαρμόσει τις συμφωνίες για την απλούστευση της έκδοσης θεωρήσεων και την επανεισδοχή (VFA/RA) με στόχο τη μελλοντική έναρξη διαλόγου για το καθεστώς θεωρήσεων και να ολοκληρώσουν τις διαπραγματεύσεις με τη Λευκορωσία σχετικά με τις εν λόγω συμφωνίες προς όφελος των πολιτών, εφόσον οι εν λόγω χώρες σημειώσουν σημαντική πρόοδο στον τομέα των θεμελιωδών αξιών και εκπληρώσουν τους ακριβείς όρους που καθορίζονται στα σχέδια δράσης για την ελευθέρωση του καθεστώτος θεωρήσεων·

                  θ)

                  να αυξήσουν περαιτέρω τις ευκαιρίες για στενότερη συνεργασία στους τομείς της εκπαίδευσης, της έρευνας και της καινοτομίας, ιδίως διευκολύνοντας τη συμμετοχή σε προγράμματα όπως το Erasmus+, Διάδοση της Αριστείας και Διεύρυνση της Συμμετοχής και το EU4Innovation και μέσω της παροχής εγγυήσεων δανείων από τον Όμιλο της Ευρωπαϊκής Τράπεζας Επενδύσεων στο πλαίσιο του προγράμματος InnovFin· να παράσχουν στήριξη για τη μεταρρύθμιση της εκπαίδευσης και να μεριμνήσουν για την κάλυψη του κενού στον τομέα της έρευνας και καινοτομίας

                  ι)

                  να διασφαλίσουν ότι τα αποτελέσματα της συνόδου κορυφής του Νοεμβρίου 2017 παρέχουν επίσης νέα ώθηση για την ενίσχυση των ευκαιριών για βιώσιμη οικονομική ανάπτυξη, εκσυγχρονισμό των υφιστάμενων τομέων, εμπόριο και επενδύσεις, συμπεριλαμβανομένων ενδοπεριφερειακών ευκαιριών για διασυνοριακή συνεργασία, και με ιδιαίτερη έμφαση στην επιχειρηματικότητα και στις μικρές και μεσαίες επιχειρήσεις (ΜΜΕ)·

                  ια)

                  να ζητήσουν αναπροσαρμογή της στήριξης της ΕΕ ανάλογα με τα θεματολόγια σύνδεσης και τις συναφείς διαρθρωτικές μεταρρυθμίσεις, ιδίως εκείνες που προβλέπουν βελτίωση της ανταγωνιστικότητας, περισσότερο ευνοϊκό επιχειρηματικό περιβάλλον και επαρκή πρόσβαση σε πηγές χρηματοδότησης, μεταξύ άλλων μέσω της πρωτοβουλίας EU4Business· να παρακολουθούν στενά την εφαρμογή των DCFTA ώστε να αποφευχθεί το κοινωνικό και περιβαλλοντικό ντάμπινγκ· να σχεδιάσουν στοχοθετημένη συνδρομή για τις ΜΜΕ που θα τις βοηθήσει να αξιοποιήσουν πλήρως τις δυνατότητες των DCFTA· να προωθήσουν και να στηρίξουν τη γνήσια μεταρρύθμιση του οικονομικού συστήματος, με στόχο τη σταδιακή κατάργηση των μονοπωλίων και την οριοθέτηση του ρόλου των ολιγαρχών μέσω της θέσπισης κατάλληλων νόμων, καθώς και μια βαθιά μεταρρύθμιση του τραπεζικού και του χρηματοπιστωτικού τομέα με στόχο την καταπολέμηση της νομιμοποίησης εσόδων από παράνομες δραστηριότητες και της φοροδιαφυγής·

                  ιβ)

                  να στηρίξουν την ανάπτυξη των αναγκαίων υποδομών για τις μεταφορές και τη συνδεσιμότητα, μεταξύ άλλων μέσω ενός φιλόδοξου επενδυτικού σχεδίου για το κεντρικό δίκτυο ΔΕΔ-Μ, και να προωθήσουν επίσης το ενδοπεριφερειακό εμπόριο· να στηρίξουν έργα υποδομών που θα παράσχουν νέες ευκαιρίες εμπορίου και να διευκολύνουν την επικοινωνία και τις ανταλλαγές μεταξύ της ΕΕ και των χωρών εταίρων, καθώς και μεταξύ των εταίρων·

                  ιγ)

                  να βελτιώσουν την ενεργειακή αυτονομία και απόδοση μέσω ειδικών επενδύσεων και της διαφοροποίησης των ενεργειακών πηγών, ιδίως σε ό,τι αφορά την ανανεώσιμη ενέργεια και τη μείωση της εξάρτησης από τα ορυκτά καύσιμα, μέσω ενισχυμένης συνεργασίας σε όλους τους τομείς προτεραιότητας που καλύπτονται από την Ενεργειακή Ένωση της ΕΕ και μεγαλύτερης ενοποίησης των αγορών ενέργειας των εταίρων και της ευρωπαϊκής αγοράς ενέργειας, με ιδιαίτερη έμφαση στη διασυνδεσιμότητα και τις υποδομές· να διασφαλίσουν ότι όλα τα υπεράκτια και παράκτια τμήματα της νέας υποδομής αγωγών στην περιφέρεια, συμπεριλαμβανομένου του αγωγού Nord Stream 2, είναι απολύτως σύμφωνα με τη νομοθεσία της ΕΕ και τη στρατηγική για την Ενεργειακή Ένωση, και ότι δεν υπονομεύουν την περιφερειακή ενεργειακή ασφάλεια· να συνεργαστούν με τους ανατολικούς εταίρους προκειμένου να στηριχθούν τα νοικοκυριά που πλήττονται περισσότερο από την αύξηση των τιμών της ενέργειας·

                  ιδ)

                  να διασφαλίσουν την πλήρη τήρηση των διεθνών συμφωνιών για την πυρηνική ασφάλεια και την προστασία του περιβάλλοντος και των σχετικών υποχρεώσεων· να εντείνουν τις προσπάθειες για την τήρηση των δεσμεύσεων για την κλιματική αλλαγή, μεταξύ άλλων με την ενίσχυση της ευαισθητοποίησης του κοινού και με μια σταδιακή και βιώσιμη κατάργηση των απαρχαιωμένων σταθμών ηλεκτροπαραγωγής στην Αρμενία και την Ουκρανία· να παρακολουθούν εκ του σύνεγγυς την ανάπτυξη νέων έργων, όπως ο πυρηνικός σταθμός ηλεκτροπαραγωγής στο Ostrovets της Λευκορωσίας·

                  ιε)

                  να διασφαλίσουν ότι τα αποτελέσματα της συνόδου κορυφής του Νοεμβρίου 2017 αντιμετωπίζουν επίσης τις απειλές κατά της ασφάλειας και τις συγκρούσεις, οι οποίες επηρεάζουν την ανεξαρτησία, την κυριαρχία, την εδαφική ακεραιότητα, υα θεμελιώδη ανθρώπινα δικαιώματα και την πολιτική, κοινωνική και οικονομική σταθερότητα και ανάπτυξη των εταίρων και της περιφέρειας συνολικά·

                  ιστ)

                  να δεσμευτούν ότι θα στηρίξουν την ενότητα δράσης μεταξύ των κρατών μελών της ΕΕ για τη διατήρηση της άσκησης συλλογικής πίεσης προς τη Ρωσία, της οποίας ωστόσο η στρατιωτική παρουσία στην περιοχή έχει αυξηθεί κατά τα τελευταία έτη, ιδίως μέσω της ενίσχυσης στοχευμένων περιοριστικών μέτρων, θα επιλύσουν τη σύγκρουση στην ανατολική Ουκρανία μέσω της πλήρους και ουσιαστικής εφαρμογής των συμφωνιών του Μινσκ και με τη διατήρηση της αποστολής παρακολούθησης του ΟΑΣΕ, θα επιλύσουν τη σύγκρουση μεταξύ Ρωσίας και Γεωργίας μέσω απτών αποτελεσμάτων στις διεθνείς συζητήσεις της Γενεύης και μέσω της πλήρους εφαρμογής από τη Ρωσία της συμφωνίας κατάπαυσης του πυρός του 2008, θα αποκαταστήσουν εκ νέου την πλήρη κυριαρχία της Ουκρανίας στην Κριμαία, της Γεωργίας στις κατεχόμενες περιοχές της Αμπχαζίας και Νότιας Οσσετίας, και της Μολδαβίας στην Υπερδνειστερία, θα δώσουν την κατάλληλη προσοχή στην επικίνδυνη οικολογική κατάσταση στην ανατολική Ουκρανία, θα στηρίξουν τους εταίρους της ενισχύοντας την ανθεκτικότητά τους, και θα θέσουν τέλος στις πρόσθετες απειλές κρατικών δολοφονιών, πολέμου στον κυβερνοχώρο, παραπληροφόρησης και άλλων μορφών αποσταθεροποίησης·

                  ιζ)

                  να τονίσουν ότι η συμμετοχή ενός ανατολικού εταίρου σε στρατιωτικές ασκήσεις που στοχεύουν εναντίον της ΕΕ και/ή ορισμένων εκ των εταίρων της, όπως η υπό ρωσική καθοδήγηση άσκηση «Zapad 2017» στη Λευκορωσία, είναι απαράδεκτη· να διασφαλίσουν ότι κανένας εταίρος δεν θα συμμετάσχει ξανά στο μέλλον σε τέτοιες ασκήσεις·

                  ιη)

                  να ζητήσουν τον άμεσο τερματισμό των στρατιωτικών εχθροπραξιών μεταξύ των δυνάμεων της Αρμενίας και του Αζερμπαϊτζάν οι οποίες στοιχίζουν αδικαιολόγητα τη ζωή σε αμάχους και στρατιώτες, παρεμποδίζοντας παράλληλα την κοινωνικοοικονομική ανάπτυξη· να επιβεβαιώσουν εκ νέου τη στήριξή τους στις προσπάθειες των συμπροέδρων της ομάδας Μινσκ του ΟΑΣΕ για επίλυση της σύγκρουσης στο Ναγκόρνο-Καραμπάχ, αλλά και στις βασικές αρχές του 2009, στις οποίες περιλαμβάνονται η εδαφική ακεραιότητα, η αυτοδιάθεση και η μη χρήση βίας· να ζητήσουν από την Αρμενία και το Αζερμπαϊτζάν να ξαναρχίσουν τις διαπραγματεύσεις σε πνεύμα καλής πίστης προκειμένου να εφαρμοστούν οι εν λόγω αρχές και να επιλυθεί η σύγκρουση, η οποία δεν μπορεί να επιλυθεί με τη χρήση στρατιωτικής ισχύος· να καλέσουν τις κυβερνήσεις της Αρμενίας και του Αζερμπαϊτζάν να διεξαγάγουν υψηλού επιπέδου συνομιλίες και να δεσμευτούν για ουσιαστική οικοδόμηση μέτρων εμπιστοσύνης και για διάλογο ανάμεσα στην κοινωνία των πολιτών της Αρμενίας και σε αυτή του Αζερμπαϊτζάν· να συνδέσουν την επικύρωση των νέων συμφωνιών μεταξύ της ΕΕ και έκαστου των εταίρων με ουσιαστικές δεσμεύσεις και ουσιώδη πρόοδο προς την κατεύθυνση της επίλυσης της σύγκρουσης, όπως μέσω της διατήρησης της κατάπαυσης του πυρός και της παροχής στήριξης για την εφαρμογή των βασικών αρχών του 2009·

                  ιθ)

                  να ζητήσουν την παροχή συνεχούς στήριξης στο έργο που επιτελούν η ΕΕ και οι αποστολές του ΟΑΣΕ στη Γεωργία, τη Μολδαβία και την ανατολική Ουκρανία, δεδομένου ότι αποτελούν ουσιαστικές δράσεις για τη διασφάλιση της ειρήνης και της ασφάλειας, πρωτίστως προς όφελος των πολιτών στις εν λόγω χώρες· να διασφαλίσουν την αποτελεσματική εφαρμογή των εντολών των εν λόγω αποστολών και να ζητήσουν από τη Ρωσία να εγγυηθεί την απρόσκοπτη πρόσβασή τους· να εξετάσουν το ενδεχόμενο να στηρίξουν την ανάπτυξη ένοπλης αστυνομικής αποστολής του ΟΑΣΕ στην ανατολική Ουκρανία· να εξετάσουν, από κοινού με τις χώρες εταίρους, την προοπτική να αναλάβει η ΕΕ ενισχυμένο ρόλο στην επίλυση των συγκεκριμένων συγκρούσεων, μεταξύ άλλων δρομολογώντας φιλόδοξες, πλήρως ανεπτυγμένες αποστολές στο πλαίσιο της Κοινής Πολιτικής Ασφάλειας και Άμυνας (ΚΠΑΑ), οι οποίες θα επιφορτιστούν με το έργο της ενίσχυσης της ασφάλειας και της σταθερότητας·

                  κ)

                  να ζητήσουν από τους εταίρους της ΕΕ να συνεργάζονται πλήρως με την ΕΕ για την αντιμετώπιση προκλήσεων όπως η παράνομη μετανάστευση, η τρομοκρατία, το έγκλημα στον κυβερνοχώρο, η εμπορία ανθρώπων, το λαθρεμπόριο και το αθέμιτο εμπόριο·

                  κα)

                  να εξετάσουν, στο πλαίσιο της πολιτικής για την ανατολική εταιρική σχέση, ένα ελκυστικό μακροπρόθεσμο μοντέλο «EaP+» για τις συνδεδεμένες χώρες που έχουν σημειώσει ουσιαστική πρόοδο όσον αφορά την εφαρμογή μεταρρυθμίσεων που συνδέονται με τις συμφωνίες σύνδεσης και την DCFTA, οι οποίες θα μπορούσαν να οδηγήσουν στο μέλλον στη συμμετοχή στην τελωνειακή ένωση, την ενεργειακή ένωση, την ψηφιακή ένωση και στον χώρο Σένγκεν, περαιτέρω πρόσβαση στην εσωτερική αγορά της ΕΕ, ενσωμάτωση στα δίκτυα μεταφορών της ΕΕ, δημιουργία βιομηχανικών εταιρικών σχέσεων, αυξημένη συμμετοχή σε άλλα προγράμματα και οργανισμούς της ΕΕ, αύξηση της συνεργασίας στον τομέα της ΚΠΑΑ, καθώς και περισσότερο άμεσα μέτρα όπως πρόσθετες μονομερείς δασμολογικές προτιμήσεις, ένα συγκεκριμένο χρονοδιάγραμμα για την κατάργηση των χρεώσεων περιαγωγής μεταξύ των εταίρων και της ΕΕ και ανάπτυξη ευρυζωνικών υποδομών υψηλής χωρητικότητας· να επεκτείνουν το μοντέλο «EaP+» σε άλλες χώρες της ανατολικής εταιρικής σχέσης όταν θα είναι έτοιμες να αναλάβουν αυτές τις ενισχυμένες δεσμεύσεις και θα έχουν σημειώσει σημαντική πρόοδο όσον αφορά την εφαρμογή αμοιβαία συμφωνημένων μεταρρυθμίσεων·

                  κβ)

                  να εξετάσουν, για τις μη συνδεδεμένες χώρες, νέα μέσα στήριξης της κοινωνίας των πολιτών, των επιχειρήσεων, της ακαδημαϊκής κοινότητας, της κοινότητας των ανεξάρτητων μέσων ενημέρωσης και των νέων, μεταξύ άλλων μέσω πρόσθετης χρηματοδότησης και εταιρικών σχέσεων κινητικότητας·

                  κγ)

                  να διασφαλίσουν ότι και στις δύο περιπτώσεις οι κοινοί στόχοι είναι, όταν απαιτείται, τόσο μεσοπρόθεσμοι όσο και μακροπρόθεσμοι, και να ενθαρρύνουν ορισμένες από τις χώρες εταίρους να υπερβούν τη λογική των εκλογικών κύκλων με στόχο περισσότερο στρατηγικά οράματα·

            Σχετικά με την υλοποίηση της ανατολικής εταιρικής σχέσης

                  κδ)

                  να υπογραμμίσουν εκ νέου την αρχή της διαφοροποίησης και το γεγονός ότι το πεδίο και το εύρος της συνεργασίας με την ΕΕ καθορίζονται από τις φιλοδοξίες της ΕΕ και των εταίρων της, καθώς και από τον ρυθμό και την ποιότητα των μεταρρυθμίσεων που θα αξιολογηθούν με βάση την πλήρη και αποτελεσματική εφαρμογή τους, ιδίως σε ό,τι αφορά τον σεβασμό προς τη δημοκρατία, τα ανθρώπινα δικαιώματα, τις θεμελιώδεις ελευθερίες, το κράτος δικαίου και τη χρηστή διακυβέρνηση·

                  κε)

                  να τονίσουν ότι η ανατολική εταιρική σχέση αποσκοπεί στη δημιουργία των αναγκαίων συνθηκών για στενή πολιτική σύνδεση και οικονομική ολοκλήρωση, συμπεριλαμβανομένης της συμμετοχής σε προγράμματα της ΕΕ· να επαναλάβουν ότι οι συμφωνίες σύνδεσης με τη Γεωργία, τη Μολδαβία και την Ουκρανία δεν αποτελούν τον τελικό στόχο των σχέσεών τους με την ΕΕ· να αναγνωρίσουν για μία ακόμη φορά τις ευρωπαϊκές επιδιώξεις των χωρών αυτών· να επισημάνουν ότι, σύμφωνα με το άρθρο 49 της ΣΕΕ και με βάση τη Δήλωση της Ρώμης της 25ης Μαρτίου 2017, κάθε ευρωπαϊκό κράτος μπορεί να ζητήσει να γίνει μέλος της ΕΕ, εφόσον πληροί τα κριτήρια της Κοπεγχάγης και τις αρχές της δημοκρατίας, σέβεται τις θεμελιώδεις ελευθερίες και τα ανθρώπινα δικαιώματα, συμπεριλαμβανομένων των δικαιωμάτων των μειονοτικών ομάδων, και εφόσον στηρίζει το κράτος δικαίου· να παροτρύνουν τα κράτη μέλη, στο πλαίσιο αυτό, να συμφωνήσουν σε μια φιλόδοξη δήλωση για τη σύνοδο κορυφής του 2017, η οποία να θέτει σχετικούς μακροπρόθεσμους στόχους·

                  κστ)

                  να απευθύνουν έκκληση στη Γεωργία, τη Μολδαβία και την Ουκρανία να επικεντρωθούν στην πλήρη υλοποίηση των θεματολογίων σύνδεσης προκειμένου να αξιοποιηθούν όλες οι δυνατότητες που παρέχονται στο πλαίσιο των συμφωνιών σύνδεσης, και επίσης να συμμετάσχουν στις κοινές συζητήσεις σχετικά με την πρόοδο, τις ευκαιρίες και τις προκλήσεις που συνδέονται με τις μεταρρυθμίσεις στο πλαίσιο των συμφωνιών σύνδεσης και των σφαιρικών και σε βάθος συμφωνιών ελεύθερων συναλλαγών· να επαναλάβουν τη σημασία της ουσιαστικής εφαρμογής των ανωτέρω μεταρρυθμίσεων για τη μελλοντική σταθερότητα και ανάπτυξη των χωρών και για την ευημερία των κοινωνιών τους· να επιβεβαιώσουν εκ νέου ότι η εμβάθυνση των σχέσεων με το μοντέλο «EaP+» καθώς και οποιαδήποτε προοπτική ένταξης στην ΕΕ απαιτεί ουσιαστική πρόοδο όσον αφορά την υλοποίηση των συγκεκριμένων μεταρρυθμίσεων, ιδίως στους τομείς του κράτους δικαίου, του σεβασμού των ανθρωπίνων δικαιωμάτων και της χρηστής διακυβέρνησης·

                  κζ)

                  να διασφαλίσουν ότι εφαρμόζονται πάντοτε αυστηρές προϋποθέσεις όσον αφορά τα υφιστάμενα και τα περαιτέρω επίπεδα συνεργασίας και στήριξης για τους εταίρους και ότι οι προϋποθέσεις αυτές τηρούνται· να υπογραμμίσουν ότι η χρηματοδοτική στήριξη της ΕΕ προς τους εταίρους της θα εξαρτηθεί από συγκεκριμένα βήματα μεταρρύθμισης και από την ουσιαστική τους εφαρμογή, και ότι η προσέγγιση που βασίζεται στην παροχή κινήτρων από την ΕΕ θα εξακολουθήσει να αποφέρει οφέλη στους εταίρους που επιδίδονται περισσότερο σε φιλόδοξες μεταρρυθμίσεις· να εξετάσουν το ενδεχόμενο της καταβολής των επιδοτήσεων σε μικρότερες δόσεις που θα επιτρέψουν στην ΕΕ να ανταποκρίνεται καλύτερα σε απρόβλεπτες κρίσεις ή στην έλλειψη μεταρρυθμίσεων· να τονίσουν, ειδικότερα, ότι δεν θα επικυρωθεί καμία συνολική συμφωνία με χώρα που δεν σέβεται τις αξίες της ΕΕ, ιδίως μέσω της μη εφαρμογής των αποφάσεων του Ευρωπαϊκού Δικαστηρίου Ανθρωπίνων Δικαιωμάτων, και μέσω της παρενόχλησης, του εκφοβισμού και της δίωξης υποστηρικτών των ανθρωπίνων δικαιωμάτων, ΜΚΟ και δημοσιογράφων· να υπογραμμίσουν, επίσης, ότι πρέπει να τηρηθούν σαφείς δείκτες αναφοράς πριν από την εκκίνηση και την ολοκλήρωση νέων συνομιλιών για τα καθεστώτα απαλλαγής από την υποχρέωση θεώρησης· να επαναλάβουν ότι η οπισθοδρόμηση σε σχέση με προηγούμενα επιτεύγματα θα οδηγεί συστηματικά στην αναστολή των συμφωνιών, μεταξύ άλλων όσον αφορά τον τομέα των καθεστώτων απαλλαγής από την υποχρέωση θεώρησης και τον τομέα της ενωσιακής χρηματοδότησης·

                  κη)

                  να στηρίξουν την πολυμερή διάσταση της ανατολικής εταιρικής σχέσης ως μέσου για την αύξηση της πολυμερούς οικοδόμησης εμπιστοσύνης, ιδίως σε περιοχές που πλήττονται από συγκρούσεις, και τη δημιουργία ευκαιριών περιφερειακής συνεργασίας, μεταξύ άλλων μέσω διεθνικών πλατφορμών της κοινωνίας των πολιτών, της συνεργασίας μεταξύ των τοπικών και των περιφερειακών αρχών, καθώς και των διασυνοριακών έργων, όπως τα προγράμματα διαπροσωπικών επαφών που περιλαμβάνουν τον διαπολιτισμικό διάλογο και της νεότερη γενιά ως παράγοντες αλλαγής·

                  κθ)

                  να τονίσουν τη σημασία αφενός της συνεκτικής και αποτελεσματικής προβολής των πολιτικών που συνδέονται με την ανατολική εταιρική σχέση, τόσο σε εσωτερικό όσο και σε εξωτερικό επίπεδο, και αφετέρου της πρόβλεψης δραστηριοτήτων επικοινωνίας προσαρμοσμένων σε συγκεκριμένες περιφέρειες, ιδίως με σκοπό τη γεφύρωση του κενού γνώσης όσον αφορά την ΕΕ και τις σχέσεις της με τους εταίρους της· να αναγνωρίσουν τον εξαιρετικό έργο που έχει επιτευχθεί έως σήμερα από την ομάδα δράσης «East StratCom» και να στηρίξουν τις δραστηριότητές της με συμπληρωματική χρηματοδότηση· να αντιμετωπίσουν την πρόκληση της καλύτερης ενημέρωσης για τα συγκεκριμένα οφέλη και τους στόχους της ανατολικής εταιρικής σχέσης, να καταπολεμήσουν την παραπληροφόρηση μέσω τεκμηριωμένης, προσβάσιμης και ποιοτικής ενημέρωσης σε όλες τις γλώσσες των χωρών εταίρων, και να διασφαλίσουν τον πλήρη σεβασμό στην ελευθερία της έκφρασης·

                  λ)

                  να υποστηρίξουν ότι η παροχή στήριξης από την ΕΕ θα πρέπει να είναι προσαρμοσμένη στο επίπεδο της κοινής φιλοδοξίας όσον αφορά τη συνεργασία με κάθε εταίρο, βάσει των αρχών του «περισσότερα για περισσότερα» και «λιγότερα για λιγότερα»· να ζητήσουν, ειδικότερα, από την ΕΕ την ευθυγράμμιση δημοσιονομικών μέσων όπως ο Ευρωπαϊκός Μηχανισμός Γειτονίας και το Ευρωπαϊκό Ταμείο Βιώσιμης Ανάπτυξης με τα μέτρα πολιτικής και τις στρατηγικές υλοποίησης, ιδίως στο πλαίσιο των ετήσιων και πολυετών δημοσιονομικών διαδικασιών της·

                  λα)

                  να επικροτήσουν τις προτάσεις της Επιτροπής για παροχή μακροοικονομικής συνδρομής (ΜΟΣ) στους εταίρους, εμμένοντας παράλληλα σε αυστηρές και αποτελεσματικές προϋποθέσεις για τις προτάσεις, ιδίως όσον αφορά τη στήριξη του κράτους δικαίου (συμπεριλαμβανομένης της ανεξάρτητης δικαιοσύνης και του πολυκομματικού συστήματος), τη διασφάλιση χρηστής διακυβέρνησης (συμπεριλαμβανομένης της αποτελεσματικής καταπολέμησης της διαφθοράς) και την προάσπιση των ανθρωπίνων δικαιωμάτων και της ελευθερίας των μέσων ενημέρωσης· να υποβάλλουν στο Κοινοβούλιο και το Συμβούλιο εξαμηνιαία λεπτομερή γραπτή έκθεση σχετικά με την πρόοδο που σημειώνουν σε αυτούς τους τρεις τομείς οι εταίροι που επωφελούνται ήδη από την εν λόγω συνδρομή· να ζητήσουν από την Επιτροπή να εκπονήσει νέα προγράμματα ΜΟΣ για εταιρικές χώρες που έχουν ολοκληρώσει επιτυχώς προηγούμενα προγράμματα, να προβλέπουν τη συστηματική συμπερίληψη της ανωτέρω προϋπόθεσης σε μελλοντικές προτάσεις για την εν λόγω συνδρομή και να διασφαλίσουν την αυστηρή τήρησή της, ιδίως στην περίπτωση της Μολδαβίας·

                  λβ)

                  να ζητήσουν από την Επιτροπή, την Ευρωπαϊκή Τράπεζα Επενδύσεων και άλλα πολυμερή χρηματοπιστωτικά ιδρύματα να εργαστούν για την επιτυχή εφαρμογή του Επενδυτικού Σχεδίου για την Ευρώπη και ενός ειδικού μηχανισμού στήριξης για τις χώρες της Ανατολικής Ευρώπης που έχουν δεσμευτεί στην εφαρμογή των συμφωνιών σύνδεσης· να ζητήσουν τη θέσπιση καταπιστευματικού ταμείου για την Ουκρανία, τη Γεωργία και τη Μολδαβία βάσει των βέλτιστων πρακτικών των μέσων πολλαπλών χορηγών, τονίζοντας παράλληλα ότι το εν λόγω καταπιστευματικό ταμείο θα πρέπει να επικεντρώνεται σε ιδιωτικές και δημόσιες επενδύσεις, ιδίως σε όσες αφορούν κοινωνικές και οικονομικές υποδομές και υποδομές που έχουν ως στόχο την ικανότητα απορρόφησης των επενδύσεων, καθώς και στον συντονισμό των διεθνών χρηματοδοτικών οργανισμών και την επιτόπια στήριξη των διεθνών χορηγών· να εξετάσουν τη διεξαγωγή διάσκεψης δωρητών για την Ουκρανία για την ανακούφιση των ανθρωπιστικών αναγκών της χώρας που δημιουργούνται από τη σύγκρουση στο ανατολικό τμήμα και από την προσάρτηση της Κριμαίας· να διασφαλίσουν ότι η χρήση όλων των ευρωπαϊκών κονδυλίων ελέγχεται επίσης αυστηρά, ώστε να αποφευχθεί οιαδήποτε κατάχρηση·

                  λγ)

                  να επαναλάβουν την ισχυρή στήριξή τους όσον αφορά την κοινοβουλευτική συμβολή και τον έλεγχο της πολιτικής της ανατολικής εταιρικής σχέσης, ιδίως σε ό,τι αφορά τον αντίκτυπο της πολιτικής στις ζωές των πολιτών· να ενισχύσουν, στο πλαίσιο αυτό, τον ρόλο της Κοινοβουλευτικής Συνέλευσης Euronest εντός του νέου πολυμερούς οικοδομήματος της ανατολικής εταιρικής σχέσης, καθώς και της κοινοβουλευτικής επιτροπής σύνδεσης ή της επιτροπής κοινοβουλευτικής συνεργασίας (PAC/PCC) εντός των συμβουλίων σύνδεσης ή συνεργασίας· να επικροτήσουν τα προγράμματα ολοκληρωμένης προσέγγισης υποστήριξης της δημοκρατίας (CDSA) που εφαρμόζονται· να καλέσουν σε συνεργασία τους βουλευτές των χωρών εταίρων με στόχο τον έλεγχο της εφαρμογής και την ανταλλαγή βέλτιστων πρακτικών· να αναβαθμίσουν τη συμμετοχή του φόρουμ της κοινωνίας των πολιτών της ανατολικής εταιρικής σχέσης στη διαδικασία αυτή·

                  λδ)

                  να λάβουν υπόψη την απόφαση του Κοινοβουλίου να ενισχύσει την παρακολούθηση της εφαρμογής των διεθνών συμφωνιών με τους ανατολικούς εταίρους και να εντείνει τον έλεγχο της στήριξης που παρέχει εν προκειμένω η ΕΕ· να ανταποκριθούν στο κάλεσμα του Κοινοβουλίου προς τους εταίρους και την Επιτροπή για αύξηση της διαφάνειας όλων των δικαιούχων της χρηματοδότησης της ΕΕ· να ζητήσουν από την Επιτροπή και την ΕΥΕΔ να διαβιβάζουν κάθε έξι μήνες στο Κοινοβούλιο και το Συμβούλιο λεπτομερή γραπτή έκθεση σχετικά με την εφαρμογή των εν λόγω συμφωνιών·

                  λε)

                  να λάβουν υπόψη την απόφαση του Κοινοβουλίου να εντείνει τον έλεγχο της διαπραγμάτευσης των μελλοντικών διεθνών συμφωνιών με τους ανατολικούς εταίρους· να καλέσουν το Συμβούλιο να παράσχει χωρίς καθυστέρηση στο Κοινοβούλιο όλες τις συναφείς διαπραγματευτικές οδηγίες σύμφωνα με τη σχετική διοργανική συμφωνία (9)· να επικροτήσουν την ουσιαστική συνεργασία της Επιτροπής και της ΕΥΕΔ με το Κοινοβούλιο όσον αφορά την παροχή πληροφοριών σχετικά με τις εν λόγω διαπραγματεύσεις, να τους ζητήσουν όμως να παράσχουν, χωρίς καθυστέρηση, τα σχέδια των διαπραγματευτικών κειμένων και τις μονογραφημένες συμφωνίες, σύμφωνα με τη σχετική συμφωνία-πλαίσιο (10)·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Ευρωπαϊκή Επιτροπή και στην Ευρωπαϊκή Υπηρεσία Εξωτερικής Δράσης και, για ενημέρωση, στον ειδικό εντεταλμένο της Ευρωπαϊκής Ένωσης για τον Νότιο Καύκασο και την κρίση στη Γεωργία, στην Κοινοβουλευτική Συνέλευση του ΟΑΣΕ, στην Κοινοβουλευτική Συνέλευση του Συμβουλίου της Ευρώπης και στις κυβερνήσεις και τα κοινοβούλια της ανατολικής εταιρικής σχέσης.

         (1)  Κείμενα που εγκρίθηκαν, P8_TA(2017)0304.

         (2)  Κείμενα που εγκρίθηκαν, P8_TA(2017)0267.

         (3)  Κείμενα που εγκρίθηκαν, P8_TA(2017)0126.

         (4)  Κείμενα που εγκρίθηκαν, P8_TA(2016)0456.

         (5)  Κείμενα που εγκρίθηκαν, P8_TA(2017)0089.

         (6)  Κείμενα που εγκρίθηκαν, P8_TA(2016)0487.

         (7)  Κείμενα που εγκρίθηκαν, P8_TA(2016)0018.

         (8)  ΕΕ C 265 της 11.8.2017, σ. 110.

         (9)  ΕΕ C 95 της 1.4.2014, σ. 1.

         (10)  ΕΕ L 304 της 20.11.2010, σ. 47.


title: Σύσταση της Ευρωπαϊκής Κεντρικής Τράπεζας, της 28ης Δεκεμβρίου 2017, σχετικά με τις πολιτικές διανομής μερισμάτων (ΕΚΤ/2017/44)

text:
               11.1.2018

               EL

               Επίσημη Εφημερίδα της Ευρωπαϊκής Ένωσης

               C 8/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 28ης Δεκεμβρίου 2017
   σχετικά με τις πολιτικές διανομής μερισμάτων
   (ΕΚΤ/2017/44)
   (2018/C 8/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 6 και το άρθρο 132,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 34,
   Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 3,
   Έχοντας υπόψη τον κανονισμό (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (2),
   Εκτιμώντας τα ακόλουθα:
   Είναι ανάγκη τα πιστωτικά ιδρύματα να συνεχίσουν να προετοιμάζονται για την έγκαιρη και πλήρη εφαρμογή του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (3) και της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (4) σε ένα μακροοικονομικό και χρηματοπιστωτικό περιβάλλον που αποτελεί πρόκληση και ασκεί πίεση στην κερδοφορία τους και, συνακόλουθα, στην ικανότητά τους να διαμορφώνουν την κεφαλαιακή τους βάση. Ακόμη, ενώ τα πιστωτικά ιδρύματα είναι ανάγκη να χρηματοδοτούν την οικονομία, μία συντηρητική πολιτική διανομής μερισμάτων αποτελεί μέρος ενός συστήματος κατάλληλης διαχείρισης των κινδύνων και ενός υγιούς τραπεζικού συστήματος. Εν προκειμένω θα πρέπει να εφαρμόζεται η ίδια μέθοδος με εκείνη η οποία προβλέφθηκε στη σύσταση ΕΚΤ/2016/44 της Ευρωπαϊκής Κεντρικής Τράπεζας (5),
   ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   I.

               1.

               Τα πιστωτικά ιδρύματα απαιτείται να θεσπίζουν πολιτικές διανομής μερισμάτων στη βάση συντηρητικών και συνετών παραδοχών, έτσι ώστε να είναι σε θέση να εξακολουθούν να πληρούν τις εκάστοτε εφαρμοστέες κεφαλαιακές απαιτήσεις και τα αποτελέσματα της διαδικασίας εποπτικού ελέγχου και αξιολόγησης (Supervisory Review and Evaluation Process – SREP) μετά από κάθε διανομή.

                           α)

                           Τα πιστωτικά ιδρύματα απαιτείται να πληρούν ανά πάσα στιγμή τις εφαρμοστέες ελάχιστες κεφαλαιακές απαιτήσεις («απαιτήσεις του Πυλώνα 1»). Αυτές αφορούν δείκτη κεφαλαίου κοινών μετοχών της κατηγορίας 1 ίσο με 4,5 %, δείκτη κεφαλαίου της κατηγορίας 1 ίσο με 6 % και συνολικό δείκτη κεφαλαίου ίσο με 8 %, σύμφωνα με τα προβλεπόμενα στο άρθρο 92 του κανονισμού (ΕΕ) αριθ. 575/2013.

                           β)

                           Εξάλλου, τα πιστωτικά ιδρύματα απαιτείται να πληρούν ανά πάσα στιγμή τις κεφαλαιακές απαιτήσεις που επιβάλλονται, πέραν των απαιτήσεων του Πυλώνα 1, με την απόφαση κατόπιν της διαδικασίας εποπτικού ελέγχου και αξιολόγησης κατ’ εφαρμογή του άρθρου 16 παράγραφος 2 στοιχείο α) του κανονισμού (ΕΕ) αριθ.1024/2013 («απαιτήσεις του Πυλώνα 2»).

                           γ)

                           Επίσης, τα πιστωτικά ιδρύματα απαιτείται να πληρούν συνδυαστικά τις απαιτήσεις διατήρησης αποθεμάτων ασφαλείας κατά τα οριζόμενα στο άρθρο 128 σημείο 6 της οδηγίας 2013/36/ΕΕ.

                           δ)

                           Τα πιστωτικά ιδρύματα απαιτείται επίσης να πληρούν στο ακέραιο («fully-loaded») (6) τον δείκτη κεφαλαίου κοινών μετοχών της κατηγορίας 1, τον δείκτη κεφαλαίου κατηγορίας 1 και τον συνολικό δείκτη κεφαλαίου κατά την ημερομηνία λήξης του μεταβατικού καθεστώτος. Η εν λόγω απαίτηση αφορά την πλήρη εφαρμογή των ως άνω δεικτών μετά την εφαρμογή των μεταβατικών διατάξεων και, συνδυαστικά, των απαιτήσεων διατήρησης αποθεμάτων ασφαλείας κατά τα οριζόμενα στο άρθρο 128 σημείο 6 της οδηγίας 2013/36/ΕΕ. Οι μεταβατικές διατάξεις καθορίζονται στον τίτλο ΧΙ της οδηγίας 2013/36/ΕΕ και στο δέκατο μέρος του κανονισμού (ΕΕ) αριθ. 575/2013.

                     Οι απαιτήσεις αυτές θα πρέπει να πληρούνται τόσο σε ενοποιημένο όσο και σε ατομικό επίπεδο, εκτός αν συντρέχει περίπτωση παρέκκλισης από την εφαρμογή των απαιτήσεων προληπτικής εποπτείας σε ατομικό επίπεδο, σύμφωνα με τα άρθρα 7 και 10 του κανονισμού (ΕΕ) αριθ. 575/2013.

               2.

               Η ΕΚΤ συστήνει τα ακόλουθα αναφορικά με την καταβολή μερισμάτων από τα πιστωτικά ιδρύματα (7) το 2018 για τη χρήση του 2017:

                           α)

                           Κατηγορία 1: Πιστωτικά ιδρύματα που i) πληρούν τις εφαρμοστέες κεφαλαιακές απαιτήσεις της παραγράφου 1 στοιχεία α), β) και γ) και ii) πληρούν ήδη στο ακέραιο τους δείκτες της παραγράφου 1 στοιχείο δ) την 31η Δεκεμβρίου 2017 θα πρέπει να προβαίνουν στη διανομή μερισμάτων από τα καθαρά τους κέρδη σε συντηρητική βάση, έτσι ώστε να είναι σε θέση να εξακολουθήσουν να ανταποκρίνονται σε όλες τις απαιτήσεις και τα αποτελέσματα της διαδικασίας εποπτικού ελέγχου και αξιολόγησης, ακόμη και σε περίπτωση επιδείνωσης των οικονομικών και χρηματοπιστωτικών συνθηκών·

                           β)

                           Κατηγορία 2: Πιστωτικά ιδρύματα που πληρούν τις εφαρμοστέες κεφαλαιακές απαιτήσεις της παραγράφου 1 στοιχεία α), β) και γ), αλλά δεν πληρούν στο ακέραιο τους δείκτες της παραγράφου 1 στοιχείο δ) την 31η Δεκεμβρίου 2017, θα πρέπει να προβαίνουν στη διανομή μερισμάτων από τα καθαρά τους κέρδη σε συντηρητική βάση, έτσι ώστε να είναι σε θέση να εξακολουθήσουν να ανταποκρίνονται σε όλες τις απαιτήσεις και τα αποτελέσματα της διαδικασίας εποπτικού ελέγχου και αξιολόγησης, ακόμη και σε περίπτωση επιδείνωσης των οικονομικών και χρηματοπιστωτικών συνθηκών. Επίσης, θα πρέπει να προβαίνουν στην καταβολή μερισμάτων μόνο στην έκταση που εξασφαλίζει κατ’ ελάχιστον μία γραμμική (8) πορεία προς την απαιτούμενη επίτευξη των δεικτών στο ακέραιο κατά την παράγραφο 1 στοιχείο δ) της παρούσας και τα αποτελέσματα της διαδικασίας εποπτικού ελέγχου και αξιολόγησης·

                           γ)

                           Κατηγορία 3: Πιστωτικά ιδρύματα που δεν πληρούν τις απαιτήσεις της παραγράφου 1 στοιχείο α), β) ή γ) θα πρέπει κατ’ αρχήν να απέχουν από την όποια διανομή μερισμάτων.

                     Πιστωτικά ιδρύματα που πιστεύουν ότι αδυνατούν να συμμορφωθούν με τις διατάξεις της παρούσας σύστασης διότι θεωρούν ότι υπέχουν νομική υποχρέωση καταβολής μερισμάτων θα πρέπει να επικοινωνούν αμέσως με την οικεία μεικτή εποπτική ομάδα.
               Τα πιστωτικά ιδρύματα των κατηγοριών 1, 2, και 3 που αναφέρονται στην παράγραφο 2 στοιχεία α), β) και γ) θα πρέπει επίσης να πληρούν τις κατευθύνσεις του Πυλώνα 2. Υπό κατά τα άλλα όμοιες περιστάσεις, οι κεφαλαιακές ανάγκες (9) αναμένεται να παραμείνουν γενικά σταθερές. Εφόσον ένα πιστωτικό ίδρυμα λειτουργεί ή αναμένει ότι θα λειτουργήσει σε επίπεδο χαμηλότερο από τις κατευθύνσεις του Πυλώνα 2, θα πρέπει να επικοινωνήσει αμέσως με την οικεία μεικτή εποπτική ομάδα. Η ΕΚΤ θα εξετάζει τους λόγους για τους οποίους το επίπεδο κεφαλαίων του πιστωτικού ιδρύματος μειώθηκε ή αναμένεται να μειωθεί και θα εξετάζει τη λήψη κατάλληλων και ανάλογων μέτρων για το συγκεκριμένο ίδρυμα.

         II.
   Η παρούσα σύσταση απευθύνεται στις σημαντικές εποπτευόμενες οντότητες και στους σημαντικούς εποπτευόμενους ομίλους κατά τους ορισμούς των σημείων 16 και 22, αντίστοιχα, του άρθρου 2 του κανονισμού (ΕΕ) αριθ.468/2014 (ΕΚΤ/2014/17).
   III.
   Η παρούσα σύσταση απευθύνεται επίσης στις εθνικές αρμόδιες και εντεταλμένες αρχές αναφορικά με τις λιγότερο σημαντικές εποπτευόμενες οντότητες και τους λιγότερο σημαντικούς εποπτευόμενους ομίλους κατά τους ορισμούς των σημείων 7 και 23, αντίστοιχα, του άρθρου 2 του κανονισμού (ΕΕ) αριθ.468/2014 (ΕΚΤ/2014/17). Οι εθνικές αρμόδιες και εντεταλμένες αρχές καλούνται να εφαρμόσουν την παρούσα σύσταση στις εν λόγω οντότητες και τους ομίλους κατά την κρίση τους (10).

      Φρανκφούρτη, 28 Δεκεμβρίου 2017.

            Ο Πρόεδρος της ΕΚΤ

         Mario DRAGHI

      (1)  ΕΕ L 287 της 29.10.2013, σ. 63.

      (2)  ΕΕ L 141 της 14.5.2014, σ. 1.

      (3)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).

      (4)  Οδηγία 2013/36/EΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).

      (5)  Σύσταση ΕΚΤ/2016/44 της Ευρωπαϊκής Κεντρικής Τράπεζας, της 13ης Δεκεμβρίου 2016, σχετικά με τις πολιτικές διανομής μερισμάτων (ΕΕ C 481 της 23.12.2016, σ. 1).

      (6)  Αφορά όλα τα οριζόμενα αποθέματα ασφαλείας σε επίπεδα πλήρους εφαρμογής των διατάξεων του κανονισμού (ΕΕ) αριθ.575/2013, όπως ισχύει.

      (7)  Τα πιστωτικά ιδρύματα μπορούν να έχουν διάφορες νομικές μορφές, μπορούν π.χ. να είναι εισηγμένες και μη ανώνυμες εταιρείες, όπως ταμεία αλληλασφάλισης, συνεταιρισμοί ή ιδρύματα αποταμίευσης. Η χρήση του όρου «μέρισμα» στην παρούσα σύσταση αναφέρεται σε οποιαδήποτε μορφή καταβολής μετρητών υποκείμενη στην έγκριση της γενικής συνέλευσης.

      (8)  Πρακτικά αυτό σημαίνει ότι, αρχής γενομένης από την 31η Δεκεμβρίου 2014 και για περίοδο τεσσάρων ετών, τα πιστωτικά ιδρύματα θα πρέπει κατ' αρχήν να διατηρούν τουλάχιστον ποσοστό 25 %, σε ετήσια βάση, της διαφοράς που υπολείπεται για την επίτευξη στο ακέραιο του δείκτη κεφαλαίου κοινών μετοχών της κατηγορίας 1, του δείκτη κεφαλαίου της κατηγορίας 1 και του συνολικού δείκτη κεφαλαίου τους κατά την παράγραφο 1 στοιχείο δ).

      (9)  Ως «κεφαλαιακές ανάγκες» νοούνται οι απαιτήσεις του πυλώνα 1, συν τις απαιτήσεις του πυλώνα 2, συν το απόθεμα διατήρησης κεφαλαίου, συν τις κατευθύνσεις του πυλώνα 2. Ανεξαρτήτως της σταδιακής εφαρμογής του αποθέματος διατήρησης κεφαλαίου, τα πιστωτικά ιδρύματα θα πρέπει επίσης να αναμένουν θετικές κατευθύνσεις του πυλώνα 2 στο μέλλον.

      (10)  Εφόσον η παρούσα σύσταση εφαρμόζεται σε λιγότερο σημαντικά εποπτευόμενα ιδρύματα και λιγότερο σημαντικούς εποπτευόμενους ομίλους που πιστεύουν ότι αδυνατούν να συμμορφωθούν με της διατάξεις της διότι θεωρούν ότι υπέχουν νομική υποχρέωση καταβολής μερισμάτων, τα εν λόγω ιδρύματα και οι όμιλοι θα πρέπει να επικοινωνούν αμέσως με την οικεία εθνική αρμόδια αρχή.


title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Ρουμανίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/98

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Ρουμανίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2018
      (2018/C 320/22)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Έλαβε δεόντως υπόψη τον ευρωπαϊκό πυλώνα κοινωνικών δικαιωμάτων, που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Ρουμανία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

                  (2)

                  Η έκθεση χώρας του 2018 για τη Ρουμανία δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος της Ρουμανίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 11 Ιουλίου 2017 (2), η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Ρουμανίας προς την επίτευξη των εθνικών στόχων στο πλαίσιο της στρατηγικής «Ευρώπη 2020».

                  (3)

                  Η Ρουμανία υπέβαλε το εθνικό της πρόγραμμα μεταρρυθμίσεων για το 2018 στις 10 Μαΐου και το πρόγραμμα σύγκλισης για το 2018 στις 14 Μαΐου 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (4)

                  Οι σχετικές συστάσεις ανά χώρα λήφθηκαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων («ΕΔΕΤ») για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ΕΔΕΤ με τη χρηστή οικονομική διακυβέρνηση.

                  (5)

                  Η Ρουμανία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σύγκλισης του 2018, η κυβέρνηση προβλέπει ονομαστικό έλλειμμα 2,95 % του ΑΕΠ το 2018 και σταδιακή μείωσή του στη συνέχεια σε 1,45 % του ΑΕΠ έως το 2021. Ο μεσοπρόθεσμος δημοσιονομικός στόχος, διαρθρωτικό έλλειμμα της τάξης του 1 % του ΑΕΠ, δεν αναμένεται να επιτευχθεί έως το 2021, δηλαδή εντός του χρονικού ορίζοντα του προγράμματος. Το εκ νέου υπολογισθέν διαρθρωτικό ισοζύγιο αναμένεται να φθάσει το -2,1 % το 2021. Σύμφωνα με το πρόγραμμα σύγκλισης, ο δείκτης χρέους της γενικής κυβέρνησης ως ποσοστό του ΑΕΠ αναμένεται να μείνει κάτω από το 40 % το 2021. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό. Επιπλέον, τα μέτρα που απαιτούνται για να υποστηριχθούν οι προγραμματιζόμενοι στόχοι για το έλλειμμα δεν έχουν προσδιοριστεί επαρκώς.

                  (6)

                  Στις 16 Ιουνίου 2017, το Συμβούλιο αποφάσισε σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης («ΣΛΕΕ») ότι υπήρξε σημαντική παρατηρηθείσα απόκλιση από τον μεσοπρόθεσμο στόχο στη Ρουμανία το 2016. Λόγω της καθορισθείσας σημαντικής απόκλισης, στις 16 Ιουνίου 2017, το Συμβούλιο συνέστησε στη Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (4) δεν θα υπερβεί το 3,3 % το 2017, ποσοστό που αντιστοιχεί σε ετήσια διαρθρωτική προσαρμογή ύψους 0,5 % του ΑΕΠ. Στις 5 Δεκεμβρίου 2017, το Συμβούλιο διαπίστωσε ότι η Ρουμανία δεν είχε λάβει αποτελεσματικά μέτρα για να ανταποκριθεί στη σύσταση του Συμβουλίου της 16ης Ιουνίου 2017 και εξέδωσε αναθεωρημένη σύσταση. Στη νέα σύσταση, το Συμβούλιο κάλεσε τη Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Στις 22 Ιουνίου 2018, το Συμβούλιο (5) διαπίστωσε ότι η Ρουμανία δεν είχε λάβει αποτελεσματικά μέτρα για να ανταποκριθεί στη σύσταση του Συμβουλίου της 5ης Δεκεμβρίου 2017. Επιπλέον, με βάση τα απολογιστικά στοιχεία για το 2017 διαπιστώθηκε ότι η Ρουμανία παρουσιάζει σημαντική απόκλιση από την προτεινόμενη προσαρμογή το 2017.
                  Σύμφωνα με το άρθρο 121 παράγραφος 4 της ΣΛΕΕ και το άρθρο 10 παράγραφος 2 του κανονισμού (ΕΚ) αριθ. 1466/97, η Επιτροπή εξέδωσε προειδοποίηση προς τη Ρουμανία, στις 23 Μαΐου 2018, ότι το 2017 είχε παρατηρηθεί σημαντική απόκλιση από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου. Στις 22 Ιουνίου 2018, το Συμβούλιο (6) εξέδωσε μεταγενέστερη σύσταση, με την οποία επιβεβαιώνει την ανάγκη η Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Με βάση τις εαρινές προβλέψεις της Επιτροπής του 2018, υπάρχει ο κίνδυνος απόκλισης από την εν λόγω σύσταση το 2018.

                  (7)

                  Στις 22 Ιουνίου 2018, το Συμβούλιο συνέστησε στη Ρουμανία για το 2019 να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 5,1 %, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Με βάση τις εαρινές προβλέψεις της Επιτροπής του 2018, υπάρχει ο κίνδυνος απόκλισης από την εν λόγω απαίτηση το 2019. Επιπλέον, σύμφωνα με τις εαρινές προβλέψεις της Επιτροπής του 2018, το έλλειμμα της γενικής κυβέρνησης θα ανέλθει σε 3,4 % και 3,8 % του ΑΕΠ για το 2018 και το 2019 αντίστοιχα, το οποίο υπερβαίνει την τιμή αναφοράς 3 % του ΑΕΠ που προβλέπει η Συνθήκη. Συνολικά, το Συμβούλιο είναι της γνώμης ότι από το 2018 θα χρειαστούν σημαντικά περαιτέρω μέτρα για να εξασφαλιστεί συμμόρφωση με τις διατάξεις του Συμφώνου Σταθερότητας και Ανάπτυξης, λαμβανομένης υπόψη της έντονης επιδείνωσης των δημοσιονομικών προοπτικών, σύμφωνα με τη σύσταση που απευθύνθηκε στη Ρουμανία στις 22 Ιουνίου 2018 με σκοπό τη διόρθωση της παρατηρηθείσας σημαντικής απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου.

                  (8)

                  Ο δημοσιονομικός προγραμματισμός της Ρουμανίας τακτικά αγνοεί τις διατάξεις του δημοσιονομικού πλαισίου της, παρά την ανάγκη για υπεύθυνη χάραξη δημοσιονομικής πολιτικής. Ο νόμος περί δημοσιονομικής ευθύνης της Ρουμανίας μεταφέρει το Δημοσιονομικό Σύμφωνο στο εθνικό δίκαιο. Οι κανόνες του έχουν σχεδιαστεί σωστά, αλλά συχνά παραβλέπονται στην πράξη. Το 2016, το διαρθρωτικό έλλειμμα αυξήθηκε πάνω από τον μεσοπρόθεσμο στόχο, παραβαίνοντας τον κανόνα περί ελλείμματος. Οι προϋπολογισμοί του 2017 και του 2018 έθεταν ως στόχο ονομαστικό έλλειμμα που πλησίαζε το 3 % του ΑΕΠ, πράγμα που υποδηλώνει επιδείνωση του διαρθρωτικού ισοζυγίου σε σχέση με τον κανόνα. Οι δύο τροπολογίες επί του προϋπολογισμού που πραγματοποιήθηκαν το 2017 δεν ήταν σύμφωνες με τους κανόνες που απαγορεύουν τις αυξήσεις των ανωτάτων ορίων του ονομαστικού και του πρωτογενούς ελλείμματος και τις αυξήσεις δαπανών προσωπικού και των συνολικών δημόσιων δαπανών κατά το τρέχον οικονομικό έτος αντίστοιχα. Επιπλέον, όπως και κατά τα προηγούμενα έτη, το 2017 η αναπροσαρμογή της δημοσιονομικής στρατηγικής διαβιβάστηκε στο Κοινοβούλιο πολύ μετά την προβλεπόμενη καταληκτική ημερομηνία και, ως εκ τούτου, δεν ήταν δυνατό να καθοριστεί πιο μακροπρόθεσμη προοπτική στον δημοσιονομικό προγραμματισμό.

                  (9)

                  Η φορολογική συμμόρφωση εξακολουθεί να είναι χαμηλή, ιδίως όσον αφορά τον φόρο προστιθέμενης αξίας. Κατά το παρελθόν έτος, η Ρουμανία πραγματοποίησε ελάχιστη πρόοδο όσον αφορά την αντιμετώπιση της επαναλαμβανόμενης ειδικής για τη χώρα σύστασης σχετικά με την ενίσχυση της φορολογικής συμμόρφωσης και είσπραξης των φόρων. Όσον αφορά τον φόρο προστιθεμένης αξίας, η διαφορά μεταξύ της θεωρητικά αναμενόμενης και της πραγματικής είσπραξης των εσόδων εξακολουθεί να είναι πολύ μεγάλη. Για τη βελτίωση της συμμόρφωσης, οι αρχές εισήγαγαν τμηματικές πληρωμές. Οι εν λόγω πληρωμές είναι προαιρετικές, εκτός για τις αφερέγγυες επιχειρήσεις και τους φορολογουμένους που έχουν σημαντικές εκκρεμείς υποχρεώσεις ως προς τον φόρο προστιθέμενης αξίας. Ωστόσο, το μέτρο δεν έχει ακόμη αποφέρει σημαντικά αποτελέσματα. Η εισαγωγή ηλεκτρονικών ταμειακών μηχανών που συνδέονται με το σύστημα πληροφορικής της φορολογικής διοίκησης εξακολουθεί να εκκρεμεί.

                  (10)

                  Η υγεία του χρηματοπιστωτικού τομέα έχει βελτιωθεί περαιτέρω, αλλά ορισμένες εξελίξεις απαιτούν παρακολούθηση. Ο τραπεζικός τομέας παραμένει σε ικανοποιητικά επίπεδα κεφαλαιοποίησης, ενώ βελτιώθηκε και η ποιότητα των στοιχείων ενεργητικού. Ωστόσο, αρκετές τρέχουσες νομοθετικές πρωτοβουλίες, οι οποίες ενέχουν τον κίνδυνο να επηρεάσουν αρνητικά τη διάθεση μη εξυπηρετούμενων δανείων, πιστώσεων και επενδύσεων, απαιτούν στενή παρακολούθηση. Η πρόσφατη μείωση στις συνεισφορές για τα προχρηματοδοτούμενα συνταξιοδοτικά ταμεία στο πλαίσιο του δεύτερου πυλώνα μετρίασε τις βραχυπρόθεσμες δημοσιονομικές ανησυχίες, αλλά θα μπορούσε να έχει αρνητικές συνέπειες για την ανάπτυξη των κεφαλαιαγορών.

                  (11)

                  Η αγορά εργασίας παρουσιάζει στενότητα λόγω της αύξησης της απασχόλησης παράλληλα με τη μείωση του εργατικού δυναμικού λόγω της δημογραφικής γήρανσης και της αποδημίας. Ταυτόχρονα, η Ρουμανία έχει ουσιαστικά αχρησιμοποίητο εργατικό δυναμικό και πολλές ομάδες, όπως οι νέοι, οι Ρομά, οι μακροχρόνια άνεργοι και τα άτομα με αναπηρίες, αντιμετωπίζουν δυσκολίες όσον αφορά την πρόσβαση στην αγορά εργασίας. Κατά το παρελθόν έτος, η Ρουμανία σημείωσε μικρή πρόοδο όσον αφορά την υλοποίηση της ειδικής για τη χώρα σύστασης να ενισχύσει τις στοχοθετημένες πολιτικές ενεργοποίησης και τις ολοκληρωμένες δημόσιες υπηρεσίες, με ιδιαίτερη έμφαση στα άτομα που είναι περισσότερο απομακρυσμένα από την αγορά εργασίας. Παρά την αύξηση των οικονομικών κινήτρων σε προγράμματα κινητικότητας, η συμμετοχή σε ενεργητικές πολιτικές για την αγορά εργασίας παρέμεινε σε πολύ χαμηλά επίπεδα, και η διοικητική επιβάρυνση είναι μεγάλη. Τα προγράμματα δημόσιων έργων τοπικού ενδιαφέροντος συνέβαλαν ελάχιστα στην παροχή σχετικών δεξιοτήτων και στη στήριξη της μετάβασης σε κανονικές θέσεις απασχόλησης. Δεν υπάρχει ένα σύστημα διαχείρισης υποθέσεων για τους μακροχρόνια άνεργους και τους δικαιούχους κοινωνικής αρωγής. Η συνεργασία μεταξύ των δημόσιων υπηρεσιών απασχόλησης και των παρόχων κοινωνικών και εκπαιδευτικών υπηρεσιών και των εξωτερικών παρόχων, αντιστοίχως, υπήρξε περιορισμένη.

                  (12)

                  Ο κίνδυνος της φτώχειας ή του κοινωνικού αποκλεισμού είναι πολύ υψηλός. Οι οικογένειες με παιδιά, τα άτομα με αναπηρία, οι Ρομά και ο αγροτικός πληθυσμός έχουν πληγεί ιδιαίτερα. Εξακολουθεί να υπάρχει υψηλή εισοδηματική ανισότητα, λόγω, μεταξύ άλλων, του μικρού αντικτύπου του συστήματος φορολογίας-παροχών στη μείωση των εισοδηματικών ανισοτήτων της αγοράς. Ο κοινωνικός δείκτης αναφοράς, ο οποίος αποτελεί σημείο αναφοράς κατά τον υπολογισμό των σημαντικότερων κοινωνικών παροχών, δεν έχει επικαιροποιηθεί από το 2008. Η νομοθεσία σχετικά με το ελάχιστο εισόδημα ένταξης που προβλεπόταν να τεθεί σε ισχύ το 2018, θα είχε αυξήσει την κάλυψη και την επάρκεια της κοινωνικής πρόνοιας. Ωστόσο, η έναρξη ισχύος της αναβλήθηκε για περισσότερο από ένα έτος. Η μικρότερη ηλικία συνταξιοδότησης των γυναικών συνεπάγεται χαμηλότερα συνταξιοδοτικά δικαιώματα, επιδεινώνοντας το φαινόμενο της φτώχειας των ηλικιωμένων και το χάσμα απασχόλησης μεταξύ των δύο φύλων.

                  (13)

                  Η συμμετοχή των κοινωνικών εταίρων στον σχεδιασμό και την εφαρμογή των οικονομικών και κοινωνικών μεταρρυθμίσεων υπήρξε πολύ περιορισμένη. Οι απόψεις των κοινωνικών εταίρων συχνά δεν λαμβάνονται υπόψη ακόμα και όταν αυτές συγκλίνουν. Το πλαίσιο συλλογικής διαπραγμάτευσης της Ρουμανίας δεν συμβάλλει στην εύρυθμη λειτουργία του συστήματος εργασιακών σχέσεων. Ο κοινωνικός διάλογος χαρακτηρίζεται από χαμηλό επίπεδο συλλογικής διαπραγμάτευσης, ιδίως σε τομεακό επίπεδο, και από χαμηλή συμμετοχή των συνδικαλιστικών οργανώσεων και των οργανώσεων των εργοδοτών. Τα πολύ χαμηλά ποσοστά αντιπροσώπευσης και ο ασαφής ορισμός των τομέων είναι μεταξύ των βασικών εμποδίων για αποτελεσματικότερο κοινωνικό διάλογο. Οι νομοθετικές τροποποιήσεις για τη βελτίωση του πλαισίου έχουν σημειώσει ελάχιστη πρόοδο μέχρι στιγμής.

                  (14)

                  Κατά τη διάρκεια των τελευταίων ετών, ο κατώτατος μισθός έχει αυξηθεί επανειλημμένως με αυθαίρετο τρόπο. Από το 2015, ο καθαρός ελάχιστος μισθός αυξήθηκε κατά περισσότερο από 60 %. Το 2017, το 30 % περίπου των εργαζομένων έλαβε τον κατώτατο μισθό και αυτό συνεπάγεται μεγάλη συμπίεση της μισθολογικής κατανομής. Η πρόταση για τη δημιουργία ενός αντικειμενικού μηχανισμού αυξήσεων των κατώτατων μισθών εγκρίθηκε από τους κοινωνικούς εταίρους, αλλά δεν εφαρμόστηκε από την κυβέρνηση.

                  (15)

                  Η προσφορά δεξιοτήτων δεν συμβαδίζει με τις ανάγκες της οικονομίας. Το χαμηλό μορφωτικό επίπεδο σε βασικές και ψηφιακές δεξιότητες έχει δυσμενείς επιπτώσεις στην ανταγωνιστικότητα, την απασχόληση και τη σύγκλιση. Η συμμετοχή των ενηλίκων στην εκπαίδευση είναι πολύ χαμηλή. Δεν έχει ακόμη εφαρμοστεί ένας μηχανισμός για την αντιστοίχιση των ενεργητικών πολιτικών για την αγορά εργασίας με τη ζήτηση δεξιοτήτων, ενώ η ικανότητα πρόβλεψης των μελλοντικών αναγκών σε δεξιότητες και η εκτίμηση των αναμενόμενων επιπτώσεων των νέων τεχνολογιών είναι περιορισμένες. Η επαγγελματική εκπαίδευση και κατάρτιση παραμένει δεύτερη επιλογή και δεν ευθυγραμμίζεται επαρκώς με τις ανάγκες της αγοράς εργασίας και τις περιφερειακές ή τομεακές στρατηγικές εξειδίκευσης.

                  (16)

                  Οι χαμηλές επιδόσεις του εκπαιδευτικού συστήματος συντελούν στην υψηλή ανισότητα ευκαιριών και περιορίζουν τις προοπτικές μακροπρόθεσμης ανάπτυξης της Ρουμανίας. Η παροχή ποιοτικής κανονικής εκπαίδευσης χωρίς αποκλεισμούς και η πρόσβαση σε αυτήν αποτελεί πρόκληση, ιδίως για τους Ρομά και τα παιδιά στις αγροτικές περιοχές. Η μέθοδος παρακολούθησης για την αντιμετώπιση του διαχωρισμού στα σχολεία πρέπει ακόμη να αναπτυχθεί. Το ποσοστό των ατόμων που εγκαταλείπουν πρόωρα την εκπαίδευση και την κατάρτιση μειώνεται, αλλά εξακολουθεί να είναι υψηλό. Ένας μηχανισμός έγκαιρης προειδοποίησης με σκοπό τον εντοπισμό παιδιών που κινδυνεύουν να εγκαταλείψουν το σχολείο βρίσκεται στο στάδιο ανάπτυξης, αλλά η εστίαση στην ποιότητα της εκπαίδευσης είναι ανεπαρκής. Παρά τα μέτρα που έχουν ληφθεί, η διασφάλιση της ποιότητας στη σχολική και ανώτερη εκπαίδευση αντιμετωπίζει προκλήσεις. Το ποσοστό ολοκλήρωσης της τριτοβάθμιας εκπαίδευσης είναι πολύ χαμηλό. Η επένδυση στην εκπαίδευση είναι σχετικά χαμηλή, ενώ τα μειονεκτούντα σχολεία ιδίως δεν διαθέτουν την κατάλληλη στήριξη.

                  (17)

                  Η κατάσταση της υγείας του πληθυσμού έχει βελτιωθεί, αλλά εξακολουθεί να βρίσκεται κάτω από τα πρότυπα της Ένωσης. Η πρόσβαση στην υγειονομική περίθαλψη εξακολουθεί να είναι προβληματική, με αρνητικές συνέπειες στην ανάπτυξη των παιδιών, την απασχολησιμότητα του εργατικού δυναμικού και την υγιή γήρανση. Η χαμηλή χρηματοδότηση και η αναποτελεσματική χρήση των πόρων περιορίζουν την αποτελεσματικότητα του συστήματος υγειονομικής περίθαλψης, σε συνδυασμό με μια σημαντική έλλειψη ιατρών και νοσοκόμων. Η πρόσβαση στην υγειονομική περίθαλψη περιορίζεται από το υψηλό ποσοστό άτυπων πληρωμών και τις αποστάσεις έως τις υποδομές υγείας. Η Ρουμανία σημείωσε κάποια πρόοδο όσον αφορά την εφαρμογή των συστάσεων ανά χώρα για να περιορίσει τις άτυπες πληρωμές, και εφαρμόζεται ένας μηχανισμός παρακολούθησης, αν και ο πραγματικός του αντίκτυπος δεν έχει ακόμη εκτιμηθεί. Η εφαρμογή της ειδικής σύστασης για τη χώρα να στραφεί προς την εξωνοσοκομειακή περίθαλψη έχει σημειώσει περιορισμένη πρόοδο μέχρι στιγμής. Η εν εξελίξει εφαρμογή της εθνικής στρατηγικής για την υγεία δυσχεραίνεται λόγω της αλλαγής των προτεραιοτήτων και του ελλιπούς προγραμματισμού των επενδύσεων.

                  (18)

                  Ο στρατηγικός σχεδιασμός, η διαδικασία δημόσιας διαβούλευσης και η εκτίμηση των κανονιστικών επιπτώσεων εξακολουθούν να μην λαμβάνονται επαρκώς υπόψη στον σχεδιασμό, την υλοποίηση και την παρακολούθηση των πολιτικών. Το γεγονός αυτό υπονομεύει την ποιότητα και την προβλεψιμότητα των κανονιστικών ρυθμίσεων. Επιπλέον, οι συχνές αλλαγές στη νομοθεσία, όπως οι τροποποιήσεις του φορολογικού κώδικα, επηρεάζουν αρνητικά το επιχειρηματικό περιβάλλον. Η συμμετοχή των ενδιαφερομένων στον σχεδιασμό και την εφαρμογή των μεταρρυθμίσεων είναι περιορισμένη και σπανίως γίνεται πραγματικός διάλογος, παρόλο που υπάρχουν οι σχετικές θεσμικές δομές. Ο μηχανισμός για την εξέταση των απόψεων των ενδιαφερόμενων φορέων σε δημόσιες διαβουλεύσεις δεν διασφαλίζει την κατάλληλη συνέχεια που πρέπει να δοθεί σε αυτές. Ένα συγκεκριμένο πρόσφατο παράδειγμα είναι ότι αγνοήθηκε μια πρόταση που είχε εγκριθεί από τους κοινωνικούς εταίρους όσον αφορά τη δημιουργία ενός αντικειμενικού μηχανισμού για την αύξηση του κατώτατου μισθού, που θα συνέβαλε στην υλοποίηση μιας ειδικής για τη χώρα σύστασης. Δεν επιτεύχθηκαν απτά αποτελέσματα όσον αφορά τις μεταρρυθμίσεις της δημόσιας διοίκησης. Η έκδοση της σχετικής νομοθεσίας σχετικά με τη διαχείριση των ανθρώπινων πόρων στη δημόσια διοίκηση καθυστέρησε. Η γενική γραμματεία της κυβέρνησης έχει περιορισμένο ρόλο στον έλεγχο της ποιότητας του σχεδιασμού των πολιτικών.

                  (19)

                  Η κακή ποιότητα των υποδομών, μεταξύ άλλων και στους τομείς των μεταφορών, των αποβλήτων και των λυμάτων, περιορίζει τις αναπτυξιακές προοπτικές της Ρουμανίας. Οι δημόσιες επενδύσεις χαρακτηρίζονται από χαμηλή αποδοτικότητα, ιδίως στην προετοιμασία των έργων και τον καθορισμό προτεραιοτήτων. Η γενική κατάσταση και η αξιοπιστία των υποδομών οδικών, σιδηροδρομικών και πλωτών μεταφορών εξακολουθούν να είναι ανεπαρκείς ενώ η μεταρρύθμιση του τομέα των μεταφορών προχωρά με πολύ αργό ρυθμό. Η πρόοδος στη μεταρρύθμιση της διαχείρισης των αποβλήτων είναι επίσης αργή, ενώ οι τομείς των στερεών αποβλήτων και των λυμάτων αντιμετωπίζουν προβλήματα. Το ρυθμιστικό σχέδιο των μεταφορών και το εθνικό σχέδιο διαχείρισης των αποβλήτων προορίζονται να παράσχουν έναν σταθερό χάρτη πορείας για επενδύσεις και να ενισχύσουν τη διοικητική ικανότητα στους τομείς, αλλά η εναρμόνιση της εκπόνησης σχεδίων με τον στρατηγικό σχεδιασμό υπήρξε μέχρι τώρα περιορισμένη. Η Ρουμανία σημείωσε ελάχιστη πρόοδο όσον αφορά την υλοποίηση μιας ειδικής για τη χώρα σύστασης σχετικά με την ενίσχυση της ιεράρχησης και της προετοιμασίας των έργων σε δημόσιες επενδύσεις.

                  (20)

                  Η αποτελεσματική και διαφανής σύναψη δημοσίων συμβάσεων παραμένει ζωτικής σημασίας για την αντιμετώπιση των βασικών προκλήσεων πολιτικής στη Ρουμανία, συμπεριλαμβανομένων της αποδοτικότητας των δημοσίων δαπανών, της καταπολέμησης της διαφθοράς και της προώθησης της καινοτομίας και της βιώσιμης και χωρίς αποκλεισμούς ανάπτυξης. Η Ρουμανία έχει σημειώσει κάποια πρόοδο όσον αφορά την υλοποίηση της ειδικής για τη χώρα σύστασης σχετικά με την εφαρμογή της στρατηγικής για τις δημόσιες συμβάσεις, αλλά το σχέδιο δεν εκτελείται ακόμη πλήρως. Ταυτόχρονα, η βελτίωση της αποτελεσματικότητας και η στρατηγική χρήση των δημόσιων συμβάσεων, ο αποτελεσματικός έλεγχος και ο έλεγχος της απάτης εξακολουθούν να παραμένουν προκλήσεις. Η βιωσιμότητα των λαμβανόμενων μέτρων και η μη αντιστρεψιμότητα των μεταρρυθμίσεων χρήζουν διαρκούς παρακολούθησης. Συγκεκριμένα οι μεγάλες επενδύσεις σε υποδομές υγειονομικής περίθαλψης για τα περιφερειακά νοσοκομεία του Iași, Cluj και Craiova αντιμετωπίζουν προκλήσεις αποτελεσματικότητας και διαφάνειας που συνδέονται με τις δημόσιες συμβάσεις.

                  (21)

                  Οι κρατικές επιχειρήσεις διαδραματίζουν καίριο ρόλο σε τομείς υποδομών ζωτικής σημασίας, όπως η ενέργεια και οι σιδηροδρομικές μεταφορές. Ωστόσο, η λειτουργική και οικονομική επίδοσή τους είναι ασθενέστερη από εκείνη των ομολόγων του ιδιωτικού τομέα. Η εταιρική διακυβέρνηση των κρατικών επιχειρήσεων έχει αποδυναμωθεί σημαντικά πρόσφατα, ανατρέποντας την πρόοδο που είχε σημειωθεί στις συστάσεις ανά χώρα του 2015 και του 2016. Η εφαρμογή της νέας νομοθεσίας ήταν όχι μόνο διστακτική, αλλά υπήρξαν και προσπάθειες να αποκλειστούν ορισμένες εταιρείες από το πεδίο της. Επιπλέον, η δημοσίευση των οικονομικών δεδομένων για τις κρατικές επιχειρήσεις έχει καθυστερήσει. Ως εκ τούτου, βασικές προϋποθέσεις για την προώθηση της αποδοτικής χρήσης των δημόσιων πόρων υποβαθμίζονται, γεγονός που προλειαίνει το έδαφος για στρέβλωση των επενδυτικών αποφάσεων. Τον Φεβρουάριο του 2018, το Συνταγματικό Δικαστήριο κάλεσε το Κοινοβούλιο να αναθεωρήσει τις ανωτέρω εξαιρέσεις.

                  (22)

                  Οι εξελίξεις καθ' όλη τη διάρκεια του παρελθόντος έτους έχουν δημιουργήσει μεγάλες αμφιβολίες ως προς τη μη αντιστρεψιμότητα και τη βιωσιμότητα της σημαντικής προόδου που μπορεί να σημειώσει η Ρουμανία όσον αφορά τη μεταρρύθμιση του δικαστικού συστήματός της και την καταπολέμηση της διαφθοράς υψηλού επιπέδου. Η ανεξαρτησία της δικαιοσύνης αμφισβητείται και ασκούνται πιέσεις στα δικαστικά όργανα και στο νομικό πλαίσιο για την καταπολέμηση της διαφθοράς, ενώ η πρόοδος όσον αφορά τις υπόλοιπες προκλήσεις καθυστερεί περαιτέρω. Η εφαρμογή της εθνικής στρατηγικής για την καταπολέμηση της διαφθοράς για την περίοδο 2016-2020 στο πλαίσιο της οποίας εκπονούνται περαιτέρω μέτρα για την πρόληψη και την καταπολέμηση της διαφθοράς προχωρεί σε τεχνικό επίπεδο, αλλά απαιτείται πιο απτή πολιτική στήριξη, δεδομένου ότι εξακολουθούν να υφίστανται προβλήματα διαφθοράς και διακυβέρνησης σε όλα τα επίπεδα του δημόσιου τομέα τα οποία συγκαταλέγονται μεταξύ των σημαντικότερων προκλήσεων για το επιχειρηματικό περιβάλλον.

                  (23)

                  Στο πλαίσιο του μηχανισμού συνεργασίας και ελέγχου, η Επιτροπή συνεχίζει να παρακολουθεί τη δικαστική μεταρρύθμιση και την καταπολέμηση της διαφθοράς στη Ρουμανία. Συνεπώς, οι τομείς αυτοί δεν καλύπτονται από τις συστάσεις ανά χώρα για τη Ρουμανία, αλλά έχουν κρίσιμη σημασία για την ανάπτυξη θετικού κοινωνικοοικονομικού περιβάλλοντος στη χώρα.

                  (24)

                  Στο πλαίσιο του Ευρωπαϊκού Εξαμήνου του 2018, η Επιτροπή διενήργησε διεξοδική ανάλυση της οικονομικής πολιτικής της Ρουμανίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σύγκλισης του 2018, το εθνικό πρόγραμμα μεταρρυθμίσεων του 2018 και τη συνέχεια που δόθηκε στις συστάσεις που είχαν απευθυνθεί προς τη Ρουμανία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Ρουμανία αλλά και τον βαθμό στον οποίο συμμορφώνονται με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (25)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και η γνώμη του (7) αποτυπώνεται ιδίως στη σύσταση 1 κατωτέρω.

            ΣΥΝΙΣΤΑ στη Ρουμανία να λάβει μέτρα το 2018 και το 2019 προκειμένου:

                  1.

                  Να εξασφαλίσει τη συμμόρφωση με τη σύσταση του Συμβουλίου της 22ας Ιουνίου 2018 με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου. Να εξασφαλίσει την πλήρη εφαρμογή του δημοσιονομικού πλαισίου. Να ενισχύσει τη φορολογική συμμόρφωση και την είσπραξη των φόρων.

                  2.

                  Να ολοκληρώσει τη μεταρρύθμιση του ελάχιστου εισοδήματος ένταξης. Να βελτιώσει τη λειτουργία του κοινωνικού διαλόγου. Να διασφαλίσει τον τρόπο καθορισμού των κατώτατων μισθών με βάση αντικειμενικά κριτήρια. Να βελτιώσει την αναβάθμιση των δεξιοτήτων και την πρόσβαση σε ποιοτικά κανονικά εκπαιδευτικά συστήματα, ιδίως για τους Ρομά και τα παιδιά στις αγροτικές περιοχές. Να βελτιώσει την πρόσβαση στην υγειονομική περίθαλψη, μεταξύ άλλων, με τη μεταστροφή προς την εξωνοσοκομειακή περίθαλψη.

                  3.

                  Να αυξήσει την προβλεψιμότητα της διαδικασίας λήψης αποφάσεων, επιβάλλοντας τη συστηματική και αποτελεσματική χρήση της εκτίμησης των κανονιστικών επιπτώσεων και της διαβούλευσης με τους ενδιαφερόμενους φορείς, καθώς και τη συμμετοχή στον σχεδιασμό και την εφαρμογή των μεταρρυθμίσεων. Να βελτιώσει την προετοιμασία και την ιεράρχηση των μεγάλων έργων υποδομής και να επιταχύνει την υλοποίησή τους, ιδίως στον τομέα των μεταφορών, των αποβλήτων και των λυμάτων. Να βελτιώσει τη διαφάνεια και την αποτελεσματικότητα των δημοσίων συμβάσεων. Να ενισχύσει την εταιρική διακυβέρνηση των κρατικών επιχειρήσεων.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  ΕΕ C 261 της 9.8.2017, σ. 1.

         (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

         (4)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

         (5)  Απόφαση (ΕΕ) 2018/923 του Συμβουλίου, της 22ας Ιουνίου 2018, με την οποία διαπιστώνεται ότι δεν έχει αναληφθεί αποτελεσματική δράση από τη Ρουμανία σε ανταπόκριση της σύστασης του Συμβουλίου της 5ης Δεκεμβρίου 2017 (ΕΕ L 164 της 29.6.2018, σ. 42).

         (6)  Σύσταση του Συμβουλίου της 22ας Ιουνίου 2018 με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 223 της 27.6.2018, σ. 3).

         (7)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.